title: Mary Wortley Montagu

text: Mary Pierrepoint avioitui Edward Wortley Montagun kanssa elokuussa 1712. Vuonna 1713 heille syntyi poika, joka nimettiin isänsä mukaan. Joulukuussa 1715 Mary Wortley Montagu sairastui isorokkoon, joka arpeutti hänen kasvojaan.


title: Mary Wortley Montagu

text: Edward Wortley Montagu nimitettiin suurlähettilääksi Turkkiin, ja he muuttivat Konstantinopoliin vuonna 1717. Seuraavana vuonna heille syntyi tytär Mary. Turkissa Mary Wortley Montagu tutustui paikalliseen terveydenhuoltoon ja rokotukseen isorokkoa vastaan. Hän myös rokotutti oman poikansa.


title: Mary Wortley Montagu

text: Mary Wortley Montagun palasi perheineen Englantiin vuonna 1718, ja he muuttivat Länsi-Lontoossa sijaitsevaan Twickenhamiin. Hän esitteli isorokkoa vastaan keksityn rokotteen englantilaisille lääkäreille ja auttoi rokotteen markkinoinnissa.


title: Kind Soul

text: Kind Soul on The Stance Brothersin ensimmäinen albumi. Se julkaistiin syyskuussa 2007 Suomessa, ja se on julkaistu myös muualla Euroopassa ja Japanissa. Albumin kappaleet ovat tyylilajeiltaan funkia, soulia, hip hoppia ja jazzia. Albumin tuotti ja äänitti Teppo Mäkynen sekä soitti sillä kaikki instrumentit. Albumi on julkaistu Ricky-Tick Recordsin kautta.


title: Kind Soul

text: Levyn kansi on Antti Eerikäisen käsialaa.


title: Alex Haley

text: Alexander Murray Palmer ”Alex” Haley (11. elokuuta 1921 – 10. helmikuuta 1992) oli yhdysvaltalainen kirjailija. Hänet tunnetaan parhaiten afroamerikkalaisen sukunsa historiaa käsittelevästä romaanistaan "Juuret" (1976) sekä haastatteluihin perustuvasta Malcolm X:n elämäkerrasta vuodelta 1965.


title: Alex Haley

text: Alex Haley kasvoi akateemisessa perheessä. Hänet erotettiin yliopistosta vuonna 1939. Hän liittyi armeijaan ja palveli Yhdysvaltain rannikkovartiostossa tiedottajana kahdenkymmenen vuoden ajan. Työnsä ohella hän kirjoitti kertomuksia, mutta ei saanut niistä yhtään myytyä julkaistavaksi. Haley oli yksi John F. Kennedyn haamukirjoittajista tämän teoksessa "Profiles in Courage" (1955), josta Kennedylle myönnettiin Pulitzer-palkinto.


title: Alex Haley

text: Haley erosi armeijan palveluksesta vuonna 1959 ja suuntautui journalismiin. Hän työskenteli aluksi "Valittujen Palojen" toimittajana ja sen jälkeen vapaana toimittajana. Haley aloitti "Playboy"-lehdessä tunnettujen haastattelujen sarjan, jossa hän haastatteli esimerkiksi Miles Davisia, George Rockwellia, Cassius Clayta ja Sammy Davis Junioria. Haleyn "Playboy"-haastatteluista tunnetuin on mustan radikaalijohtajan Malcolm X:n haastattelu vuonna 1965. Haastattelun pohjalta Haley julkaisi samana vuonna kirjan "The Autobiography of Malcolm X" (suomeksi nimellä "Malcolm X").


title: Alex Haley

text: Vuonna 1976 Haley julkaisi ainoan romaaninsa "Juuret" ("Roots: The Saga of an American Family"). Romaani perustuu Haleyn suvussa kulkeneisiin tarinoihin orjuudesta ja kertoo vuonna 1767 Gambiasta orjaksi Amerikkaan ryöstetyn Kunta Kinten tarinan. Haley väitti olevansa Kunta Kinten jälkeläinen. Haley käytti useita vuosia kirjan taustatyöhön ja kävi muun muassa Kunta Kinten väitetyssä kotikylässä Afrikassa. Haley myönsi vahingossa plagioineensa romaaniinsa Afrikkaa käsitteleviä kohtia kirjailija Harold Courlanderin teoksesta. Tapauksen johdosta Haleya ei ole otettu vaikutusvaltaiseen afroamerikkalaisten kirjailijoiden antologiaan.


title: Alex Haley

text:
"Juuret" oli suuri menestys, ja se julkaistiin 37 kielellä. Vuonna 1977 kirjasta tehtiin suosittu television minisarja "Juuret" ja vuonna 1979 jatkosarja "Roots: The Next Generations". Haleylle myönnettiin romaanista "Special Awards and Citations" -Pulitzer vuonna 1977.
"Juurten" jälkeen Haley kirjoitti vielä romaania nimeltä "Queen", joka kertoo naisorjan ja tämän lapsen tarinan. Haley kuoli vuonna 1992 ennen teoksen valmistumista, ja sen saattoi loppuun David Stevens nimellä "Alex Haley's Queen". Stevens viimeisteli myös toisen Haleyn kesken jääneen kirjan "Mama Flora's Family" (1998).


title: Plutoni

text: Plutoni voi viitata seuraaviin asioihin:


title: Plutoni (geologia)

text: Plutoni on geologiassa intrusiivinen magmakivimassa, joka kiteytyy maanalaisesta magmasta. Plutoneihin lukeutuvat mm. batoliitit, diapiirit ja stokit. Käytännössä plutoni viittaa selvästi erottuviin, halkaisijaltaan kilometrejä oleviin magmakivimassoihin. Plutoninen kivilaji eli syväkivi on syvällä maankuoressa magmasta kiteytynyt kivilaji. Yleisimmät plutoniset kivilajit ovat graniitti, granodioriitti, tonaliitti ja kvartsidioriitti.


title: Roomari

text:
Roomari on ammattinimike, joka oli käytössä Pohjois-Pohjanmaalla. Ammattinimikettä voi myös kutsua nimillä lossimies
tai lautturi. Nimi ”roomari” tulee ilmeisesti murresanasta ”roomu” (proomu), joksi lauttaa tai lossia myös kutsutaan. Roomarin tehtävänä oli kuljettaa ”roomua” eli lossia, jolla ihmiset ylittävät jokia, järviä tai salmia.


title: Roomari

text: Roomarin työnantaja, useimmiten kunta, maksoi hänelle kiinteää vuosipalkkaa. Lisäksi hän sai periä pienen maksun kulkijoilta, jalankulkijat pääsivät halvimmalla, hevosmiehet maksoivat ylityksestä enemmän. Myös autoja roomari pääsi kuljettamaan, vaikkakin ne olivat harvinaisia silloin, kun roomarit vielä ammattiaan harjoittivat. Autoliikenteen lisääntyminen vaikutti osaltaan roomarin ammatin katoamiseen. ”Roomujen” tilalle rakennettiin siltoja liikenteen nopeuttamiseksi.Roomari-patsas Utajärvellä


Parhaan animaatioelokuvan Annie-palkinto on vuodesta 1992 lähtien joka vuosi jaettu palkinto edellisvuoden parhaalle animaatioelokuvalle. Vuoteen 2001 saakka palkinto myönnettiin jo kuluvana vuonna.


title: M/S AIDAcara

text: M/S AIDAcara () on saksalaisen Aida Cruisesin omistama risteilyalus. Alus on rakennettu Kvaener Masa-Yardsin Turun Uudella Telakalla Suomessa vuonna 1996. Laivan matkustajakapasiteetti on 1 230 ja kaikille matkustajille on varattu hyttipaikka. "AIDAcara" on rekisteröity Italian lipun alle ja sen kotisatama on Genova.


title: M/S AIDAcara

text: 16. helmikuuta 1996 alus laskettiin vesille ja 4. kesäkuuta se luovutettiin Deutsche Seereederei Touristikin haltuun. 7. kesäkuuta alus kastettiin Warnemündessä "Aidaksi". 11. kesäkuuta alus lähti ensimmäiselle risteilylle, joka suuntautui Bremerhavenista Palma de Mallorcalle. Kesäisin alus risteilee Välimerellä ja muina aikoina Karibialla. Elokuussa 1997 alus siirtyi Norwegian Cruise Linen omistukseen. Jälleen elokuussa 1999 Deutsche Seereederei osti aluksen. Syyskuussa alus siirtyi Aida Cruisesin haltuun. Joulukuussa 2001 alus sai nykyisen "AIDAcara" -nimensä.


title: Göran von Bonsdorff

text: Göran Edvard von Bonsdorff (18. maaliskuuta 1918 Helsinki – 18. lokakuuta 2009 Helsinki) oli suomalainen politiikan tutkija ja valtio-opin professori. Hän oli myös tunnettu pasifisti.


title: Göran von Bonsdorff

text: Göran von Bonsdorff kuului Bonsdorffin tunnettuun suomenruotsalaiseen kulttuurisukuun ja hänen vanhempansa olivat lääketieteen lisensiaatti Paul von Bonsdorff sekä Nadine Blomqvist. Von Bonsdorff kirjoitti ylioppilaaksi Helsingin Svenska Normallyceumista 1935, valmistui filosofian kandidaatiksi 1940 ja väitteli toisena Suomessa valtiotieteen tohtoriksi vuonna 1950. Jatkosodan aikana hän toimi tiedotusupseerina ja työskenteli vuosina 1947–1949 ylimääräisenä amanuenssina Valtionarkistossa. Von Bonsdorff oli Helsingin yliopistossa yleisen valtio-opin apulaisprofessorina 1952–1968, ylimääräisenä professorina 1968–1976 ja professorina 1976–1981 sekä dosenttina 1981–1988.


title: Göran von Bonsdorff

text: Tutkijana von Bonsdorff oli laaja-alainen ja perehtyi niin ruotsinkieliseen aatehistoriaan kuin kansainväliseen politiikkaan. Useat hänen teoksistaan olivat kansantajuisia. Väitöskirjan ("Självstyrelsetanken i finlandssvensk politik 1917–1923", 1950) aiheena olivat suomenruotsalaisten historialliset itsehallintopyrkimykset; Pohjoismaista liberalismia käsittelevän vertailevan tutkimuksen "Studier rörande de modernaliberalismen i de nordiska länderna" (1954) on sanottu olleen ensimmäinen systemaattis-empiirinen vertaileva tutkimus pohjoismaisen valtio-opin alalla. Von Bonsdorffin pääteokseksi on sanottu kansainvälistä politiikkaa käsittelevää tutkimusta "Världspolitik i teknikens tidsålder" (1961). Hänet palkittiin valtion tiedonjulkistamispalkinnolla sekä kahdesti Svenska Litteratursällskapet i Finlandin palkinnolla.


title: Göran von Bonsdorff

text: Von Bonsdorffilla oli paljon luottamustoimia kansalaisjärjestöissä. Hän liittyi porvarillisesta maailmankatsomuksestaan huolimatta Suomi–Neuvostoliitto-Seuraan (SNS) pian sen perustamisen jälkeen ja toimi seuran varapuheenjohtajana 1953–1960 sekä puheenjohtajana 1961–1974. Yksi von Bonsdorffin monipuolisen toiminnan alue oli kansainvälinen rauhanliike. Hän oli Suomen Rauhanliiton puheenjohtaja 1979–1988 ja 1992–1993, Genevessä toimivan Kansainvälisen rauhantoimiston varapresidentti vuodesta 1982 sekä kuului Wienissä toimivan Kansainvälisen rauhaninstituutin puheenjohtajistoon 1984–1986. Hän kirjoitti useita rauhankysymystä käsitteleviä teoksia. Von Bonsdorff toimi lisäksi puheenjohtajana Neuvostoinstituutin hallituksessa vuosina 1952–1968, ruotsinkielisessä Utrikespolitiska samfundet i Finlandissa 1953–1965, Valtiotieteellisessä yhdistyksessä 1976–1980 sekä valtion yhteiskuntatieteellisessä toimikunnassa 1978–1979. Hän oli myös Helsingin yliopiston kehitysmaainstituutin esimiehenä 1974–1981 ja kuului Suomen YK-liiton hallitukseen 1957–1968 sekä Suomen Pugwash-komiteaan vuodesta 1974.


title: Göran von Bonsdorff

text: Von Bonsdorff ei ollut koskaan varsinaisesti poliitikko, mutta hän toimi 1930-luvulta alkaen Ruotsalaisessa Kansanpuolueessa (RKP) ja oli 1972–1974 sen Helsingin osaston puheenjohtajana sekä samanaikaisesti puolueen keskushallituksen jäsenenä. Arvostettuna tiedemiehenä hän sai äänensä kuuluviin puolueessa, vaikka toimikin politiikan ulkopuolella. Hän oli myös 1978–1981 Svenska Finlands folktingin puheenjohtaja. Vuonna 1972 von Bonsdorff allekirjoitti kolmenkymmenen muun kanssa tasavallan presidentti Urho Kekkoselle osoitetun avoimen kirjelmän, jolla vastustettiin Kekkosen uudelleenvalintaa presidentiksi poikkeuslailla ilman valtiosäännön mukaisia vaaleja. Kekkonen vastasi kirjoittajille myllykirjeellä. Lisäksi von Bonsdorff yritettiin painostaa eroamaan SNS:n johdosta, mistä hän kuitenkin kieltäytyi. Myöhemmin hän kuitenkin ilmoitti kannattavansa Kekkosen uudelleenvalintaa seuraavissa vaaleissa ja oli vuoden 1988 presidentinvaaleissa keskustapuolueen Paavo Väyrysen valitsijamiesehdokkaana. Hän jatkoi myöhemminkin aktiivisenä yhteiskunnallisena keskustelijana ja esiintyi 1990-luvulla mahdollisen Suomen Nato-jäsenyyden vastustajana sekä YK-toiminnan kannattajana.


title: Göran von Bonsdorff

text: Göran von Bonsdorffin ensimmäinen vaimo oli filosofian maisteri Marie-Lousie Molander ja toinen vuodesta 1955 arkkitehti Birgitta Donner, kielentutkija ja aktivisti Kai Donnerin tytär – ja äitinsä puolelta myös von Bonsdorff -sukua. Heidän tyttärensä on Jyväskylän yliopiston taidekasvatuksen professori Pauline von Bonsdorff.


title: Ajo päällä

text: Ajo päällä ("Der Fahnder") oli saksalainen rikossarja, jota tuotettiin vuosina 1984−2005.


title: Ajo päällä

text: Suomessa sarja tuli tunnetuksi sarjan tuotantovuosilta 1984−1992, jolloin Klaus Wennemann esitti etsivä Hannes Faberia. Faberin tunnettu tapa oli ottaa minttupastilli metallisesta karkkirasiasta kerran kussakin jaksossa.


title: Ajo päällä

text: Wennemanin poistuttua sarjassa on ollut useita vaihtuvia pääosan esittäjiä muun muassa Jörg Schüttauf ja Michael Lesch. Sarjan jaksot sijoittuvat fiktiiviseen suurkaupunkiin Ruhrin alueella.


title: Ajo päällä

text: Das Erste -kanavan ohjelman kotisivut


title: Supertiistai

text: Supertiistai () on Yhdysvaltojen presidentinvaaleihin liittyvä päivä, jolloin suuri osa maan osavaltioista osallistuu esivaaleihin, joissa äänestetään demokraattisen ja republikaanisen puolueen presidentinvaaliehdokasta.


title: Supertiistai

text: Vaalivuoden helmi- tai maaliskuulle ajoittuva supertiistai on tärkeä osa esivaalikampanjaa, sillä silloin valitaan enemmän edustajia puoluekokoukseen kuin minään muuna päivänä. Merkittävä voitto supertiistaina antaa ehdokkaalle usein vauhtia koko esivaalin voittamiseen. Supertiistaina esivaalin järjestävät valtiot vaihtelevat vuosittain, samoin niiden määrä.


title: Supertiistai

text: Demokraattien esivaali on aina suhteellinen, eli ehdokkaat saavat edustajia suhteessa äänimääräänsä. Republikaaneilla taas oli ennen vuotta 2012 käytössä enemmistövaalitapa monissa runsasväkisimmissä osavaltioissa, mikä tarkoitti, että voittaja sai kaikki edustajat.


title: Supertiistai

text: Sana "supertiistai" yleistyi vuonna 1988, jolloin demokraatit useissa etelän osavaltioissa päättivät pitää esivaalit samana päivänä 8. maaliskuuta. Sillä toivottiin olevan vaikutusta, että saataisiin esiin konservatiivisempi presidenttiehdokas. Suunnitelma kuitenkin epäonnistui, kun osavaltiot jakautuivat Al Goren, Jesse Jacksonin ja Michael Dukakisin kesken ja loppujen lopuksi liberaalista Dukakisista tuli demokraattien presidenttiehdokas. Supertiistai on sittemmin ollut 10. maaliskuuta 1992, 12. maaliskuuta 1996, 7. maaliskuuta 2000, 2. maaliskuuta 2004, 5. helmikuuta 2008, 6. maaliskuuta 2012,1. maaliskuuta 2016. Seuraavan kerran se on keväällä 2020.


title: Catherine O’Hara

text: Catherine Anne O’Hara (s. 4. maaliskuuta 1954 Toronto) on yhdysvaltalais-kanadalainen näyttelijä, joka tuli tunnetuksi komediasarjasta "SCTV". Hänen merkittävimpiä töitään ovat Delia Deetzin rooli elokuvassa "Beetlejuice", Kate McCallister "Yksin kotona" -elokuvissa ja Sallyn rooli elokuvassa "Painajainen ennen joulua". Hän on esiintynyt myös esimerkiksi elokuvissa "Penelope" ja "Lemony Snicketin surkeiden sattumusten sarja".


title: Catherine O’Hara

text: O'Hara on ollut naimisissa Bo Welchin kanssa vuodesta 1992, ja heillä on kaksi poikaa. Hänen sisarensa on tunnustettu laulaja-lauluntekijä Mary Margaret O’Hara.


title: Ortoklaasi

text: Ortoklaasi (KAlSiO) on tärkeä hohkasilikaattimineraali, joka muodostaa magmakiviä. Ortoklaasi on yksi kalimaasälvän polymorfeista. Sitä esiintyy tavallisesti graniitissa ja siihen liittyvissä kivissä.


title: Ortoklaasi

text: Ortoklaasin nimi tulee kreikan sanoista ”suora murtuma”, sillä sen kaksi lohkeavuutta ovat suorassa kulmassa toisiinsa nähden. Ortoklaasi kiteytyy monokliinisessä kidejärjestelmässä. Sen kovuus on 6, ja sen ominaispaino on 2.56–2.58, ja sen kiilto vaihtelee lasimaista helmiäiseen. Väriltään ortoklaasi voi olla valkoinen, harmaa, keltainen, vaaleanpunainen tai punainen, ja harvoin vihreä. Kiteiden kaksostuminen on melko tavallista. Ortoklaasi on tavallinen aineosa enimmissä osassa graniitteja ja muita felsisiä magmakiviä, ja se esiintyy usein valtavina kiteinä ja suurina määrinä pegmatiittimassoissa.


title: Ortoklaasi

text: Tyypillinen ortoklaasi on puhtaan kaliumpäätejäsenen ja natriumpäätejäsenen (albiitti NaAlSiO) välillä oleva isomorfinen seossarja. Maassa tapahtuvan hitaan jäähtymisen aikana runsasnatriumiset albiittilamellit muodostuvat suotautumalla, ja jäljelle jäävä ortoklaasi on kaliumpitoisuudeltaan korkeampaa. Tästä syntyvää kahden maasälvän yhteenkasvettumaa kutsutaan pertiitiksi.


title: Ortoklaasi

text: Ortoklaasin korkean lämpötilan muoto on sanidiini. Sanidiini on yleinen nopeasti jäähtyneissä vulkaniiteissa kuten obsidiaanissa ja felsisissä pyroklastisissa kivissä. Alhaisen lämpötilan polymorfi puolestaan on mikrokliini.


title: Ortoklaasi

text: Yhdessä muiden kalimaasälpien kanssa ortoklaasi on yleinen raaka-aine joissakin laseissa ja keramiikassa, kuten posliinissa.


title: Lisa Zane

text: Lisa Zane (s. 5. huhtikuuta 1961) on yhdysvaltalainen näyttelijä. Hän syntyi Chicagossa, Illinoisissa, ja sai vuonna 1966 nuoremmaksi veljekseen Billy Zanen.


title: Lisa Zane

text: Zanen vanhemmista molemmilla on kreikkalaisia juuria. Hän on esiintynyt muiden muassa elokuvissa "Huonoa seuraa" (1990), "Femme Fatale" (1991), "" (1991) ja "Tappavan tehokas hoitaja" (1996).


title: Lisa Zane

text: Zanella on ollut rooleja televisiossakin, huomionarvoisena esimerkkinä sarjassa "L.A. Law" vuosina 1992–1993. Hän on tehnyt myös äänirooleja muun muassa Prätkähiiriin. Hän on seurustellut mm. Heath Ledgerin kanssa.


title: Reilun kaupan kaupunki

text: Reilun kaupan kaupunki on Fairtrade-järjestön myöntämä huomionosoitus kaupungille, joka on toiminut reilun kaupan tuotteiden edistämiseksi.


title: Reilun kaupan kaupunki

text: Reilun kaupan kaupunki -kampanja järjestettiin ensimmäisen kerran vuonna 2001 Garstangissa, Lancashiressä. Bruce Crowther, paikallisen Oxfam-järjestön aktiivi, oli kampanjan ideoija. Kampanjan tavoitteena oli tehdä tunnetuksi reilun kaupan tuotteita ja se onnistui hyvin. Muutamassa kuukaudessa reilun kaupan tuotteiden tunnettuus ylitti 70 prosenttia ja tuotteiden myynti kasvoi merkittävästi. Kampanjan aikana Garstang aloitti yhteistyön reilun länsiafrikkalaisten kaupan kaakaota tuottavien maatilojen kanssa.


title: Reilun kaupan kaupunki

text: Kampanjan herättäessä huomiota myös Garstangin ulkopuolella, Fairtrade Foundation julkaisi reuilun kaupan kaupungin tavoitteet ja toimintaohjelman. Vuosien 2001–2006 välillä yli 209 kaupungille Britanniassa myönnettiin reilun kaupan kaupngin arvo. Kampanja laajennettiin manner-Eurooppaan ja perustettiin Fairtrade Towns in Europe. Myös Euroopan komissio on mukana rahoittamassa hanketta.


title: Reilun kaupan kaupunki

text: Marraskuussa 2006 järjestiin ensimmäinen reilun kaupan kaupunkien konferenssi Lontoossa. Sen tavoitteena oli:


title: Reilun kaupan kaupunki

text: Järjestyksessään toinen konferenssi järjestettiin Brysselissä tammikuussa 2008.


title: Reilun kaupan kaupunki

text: Reilun kaupan kaupunkeja oli huhtikuussa 2013 jo 1 288, ja ne sijaitsivat 24 valtiossa.


title: Reilun kaupan kaupunki

text: Reilun kaupan kaupungin kriteerit vaihtelevat hieman maittain, mutta lähes kaikkien maiden kriteereissä on viisi perusvaatimusta:


title: Tyrannosaurus Hives

text: Tyrannosaurus Hives on ruotsalaisen The Hivesin kolmas täyspitkä albumi, joka julkaistiin heinäkuussa 2004. Singleinä julkaistiin kappaleet ”Walk Idiot Walk”, ”Two-Timing Touch and Broken Bones”, ”Abra Cadaver” ja ”A Little More for Little You”.


title: Michael Bilirakis

text: Michael Bilirakis (s. 16. heinäkuuta 1930) on yhdysvaltalainen republikaanisen puolueen poliitikko. Hän istui vuosina 1983–2007 Yhdysvaltain edustajainhuoneen jäsenenä Floridan yhdeksännestä vaalipiiristä.


title: Michael Bilirakis

text: Bilirakisin poika on republikaanipoliitikko Gus Bilirakis.


title: Gus Bilirakis

text: Gus Michael Bilirakis (s. 8. helmikuuta 1963) on yhdysvaltalainen republikaanisen puolueen poliitikko, joka seurasi vuonna 2007 isäänsä Michael Bilirakisia Yhdysvaltain edustajainhuoneen jäsenenä Floridan yhdeksännestä vaalipiiristä. Vaaleissa 2012 vaalipiirin numeroksi muuttui kaksitoista.


title: Gus Bilirakis

text: Bilirakis on syntyperäinen floridalainen ja etniseltä taustaltaan amerikankreikkalainen. Hän oli ennen liittovaltion kongressiin pääsyään istunut Floridan edustajainhuoneessa jo vuodesta 1998.


title: Jean Bourgain

text: Baron Jean Bourgain (28. helmikuuta 1954 Oostende, Belgia – 22. joulukuuta 2018 Bonheiden, Belgia) oli belgialainen matemaatikko. Hän työskenteli Institute for Advanced Study -instituutissa. Hän väitteli vuonna 1977 Brysselissä Banachin avaruuksien teoriasta. Hän sai vuonna 1991 Ostrowski-palkinnon ja vuonna 1994 Fieldsin mitalin. Hän julkaisi yli 300 artikkelia eri matematiikan aloilta kuten analyysistä (erityisesti Banachin avaruuksista ja harmonisesta analyysistä), analyyttisestä lukuteoriasta, kombinatoriikasta, ergoditeoriasta ja osittaisdifferentiaaliyhtälöistä.


title: Valtaa ja voimaa

text: Valtaa ja voimaa (PÄLP 70 / POKS 70 / POKOCD 119) on suomalaisen Jussi Hakulinen & Kinsky -yhtyeen ainoaksi jäänyt albumi, ja Jussi Hakulisen toinen oma albumi. Se julkaistiin vuonna 1986 levymerkillä Poko Rekords.


title: Valtaa ja voimaa

text: Albumista julkaistiin uusintapainos vuonna 2002.


title: Valtaa ja voimaa

text: Kaikki kappaleet säveltänyt Jussi Hakulinen, ellei toisin mainittu.


title: Katarina Gäddnäs

text: Katarina Gäddnäs (s. 1970 Finström, Ahvenanmaa) on suomalainen kirjailija ja freelancetoimittaja.


title: Katarina Gäddnäs

text: Gäddnäs on opiskellut teologiaa Turun Åbo Akademissa ja työskennellyt toimittajana ja opetustehtävissä. Hän on toiminut myös muun muassa nuoriso-ohjaajana, tutkimusapulaisena ja juontajana erilaisissa kirjallisuustilaisuuksissa.


title: Katarina Gäddnäs

text: Gäddnäsin runokokoelmissa korostuu naisnäkökulma. Ensimmäinen runokokoelma "Men göken gal" (1997) kuvaa elämän kiertokulkua neljän naisen silmin. Seuraava runokokoelma "Hon. På ludna tassar" ilmestyi vuonna 1999 Schildtin julkaisemana. Kolmannessa runokokoelmassaan "Jungfrutornet" (2002) Gäddnäs alleviivaa naisen oikeutta ajatella itse. Runokokoelmiensa lisäksi Gäddnäs on kirjoittanut artikkelin äitiyttä käsittelevään "Rapport från Planet Mamma" (2004) -antologiaan.


title: Katarina Gäddnäs

text: Vuonna 2005 Gäddnäs julkaisi yhdessä valokuvaaja Gabriella Nordlundin kanssa tietokirjan "Ytterst. Kökar mitt i havet" (suom. "Ääressä – elämää Kökarissa"), jonka on kääntänyt Julia Donner.


title: Pennitön Onassis

text: Pennitön Onassis on suomalaismuusikko Jussi Hakulisen kolmas albumi. Se julkaistiin vuonna 1991.


title: Pennitön Onassis

text: Kaikki sävellykset ja sanoitukset Jussi Hakulinen.


title: Boston (yhtye)

text: Boston on yhdysvaltalainen vuonna 1976 perustettu rockyhtye, joka oli suosituimmillaan 1970–1980-luvulla. Bostonin debyyttialbumi Boston on maailman toiseksi myydyin debyyttialbumi. Yhtyeen jäsenet ovat Tom Scholz, Gary Pihl, Kimberley Dahme ja Jeff Neal. Yhtye on myynyt maailmanlaajuisesti yli 30 miljoona levyä. Yhtye on ollut aktiivisena vuodesta 1976. Yhtye on nimensä mukaisesti kotoisin Bostonin kaupungista, Massachusettsin osavaltiosta.


title: Eurofox

text:
Eurofox on slovakialainen ultrakevyt lentokone. Konetta valmistaa Aeropro s.r.o. yhtiö. Kone on luokiteltu USA:ssa LSA luokkaan 560 kg lentopainolla.
Kone on kaksipaikkainen rinnakkainistuttava ylätaso, jonka erityisenä ominaisuutena on helppo siipien kääntäminen säilytysasentoon.Lentokonetta valmistetaan nokkapyörälaskutelineellä ja kannustelineellä. Lentokone on asennettavissa myös kellukkeille ja suksille. Moottorivaihtoehdot ovat 80 hp ja 100 hp Rotax 912 nelitahtimoottorit.


title: Vieraskirja (albumi)

text: Vieraskirja on suomalaismuusikko Jussi Hakulisen neljäs albumi. Se julkaistiin vuonna 1995.


title: Vieraskirja (albumi)


title: Juhan Viiding

text: Juhan Viiding [vi:tiŋk] (1. kesäkuuta 1948 Tallinna, Viron SNT – 21. helmikuuta 1995 Rapla, Viro) oli virolainen runoilija, teatterinäyttelijä ja -ohjaaja.


title: Juhan Viiding

text: Juhan oli perheen neljästä lapsesta nuorin ja ainoa poika. Hän oli lapsena levoton ja älyllisesti varhaiskypsä. Hän opiskeli Tallinnan konservatoriossa vuosina 1968–1972. Hänen puolisonsa on musiikinopettaja Riina Viiding.


title: Juhan Viiding

text: Viiding työskenteli Viron Draamateatterissa kuolemaansa asti ja ohjasi mm. Samuel Beckettin, Eugène Ionescon ja Minoru Betsuyakun näytelmiä. Hän saavutti suosiota näyttelijänä ("Peer Gynt", "Hamlet"), ja hän esiintyi myös laulajana mm. Amor-Trio-yhtyeessä. Hän vieraili Suomessa sekä näyttelijänä että runojensa tulkitsijana.


title: Juhan Viiding

text: Viiding julkaisi runojaan vuosina 1968–1978 salanimellä Jüri Üdi. Kirjailijanimen käytössä hänen esikuvakseen voidaan mainita Fernando Pessoa. 1970-luvulla Viiding oli maansa tunnetuimpia runoilijoita. Hänen runoutensa on terävän älyllistä, taiturimaista ja kielellisesti nokkelaa. Runonsäkeissä jännitys perustuu vastakohtien leikkiin: hän rinnastaa oudon ja odottamattoman, ja todellisuus kietoutuu mielikuvitukselliseen, ylevä matalamieliseen, hullunkurinen ahdistavaan, nauru kuolemanvakavaan. Viiding nojaa äkillisiin tyylinvaihdoksiin, sanojen monimerkityksisyyteen ja epäloogisiin käsiteleikkeihin. Toisin kuin monet muut sukupolvensa runoilijat, Viiding ei kirjoittanut esseitä eikä arvosteluja. Vuonna 1980 hän osallistui itsenäisyysliikehdintään ja allekirjoitti ns. neljänkymmenen kirjeen.


title: Juhan Viiding

text: M. A. Numminen kirjoitti vuonna 1987 kirjan "Kirjeitä virolaiselle runoilijalle", jossa hän kuvaa Viidingulle itseään ja suomalaista kulttuuria. Viidingun runoja julkaistiin suomeksi vuonna 1988 valikoimana "Julkaistavaksi Suomen tasavallassa".


title: Juhan Viiding

text: Masennukseen taipuvainen Viiding teki itsemurhan viiltämällä ranteensa auki kotinsa ulkopuolella Raplassa 21. helmikuuta 1995.


title: Juhan Viiding

text: Juhan Viidingun isä Paul Viiding (1904–1962) oli tunnettu runoilija, ja myös hänen tyttärensä Elo Viiding (1974–) on runoilija.


title: Minun lauluni 1983–96

text: Minun lauluni 1983–96 on suomalaismuusikko Jussi Hakulisen toistaiseksi ainoa kokoelmalevy. Se julkaistiin vuonna 1996.


title: Minun lauluni 1983–96

text: Albumi ylsi Suomen virallisen listan sijalle 39.


title: Minun lauluni 1983–96

text: 1-5, 9-17 ja 19 säv./san. Jussi Hakulinen, 7 ja 18 säv. Jussi Hakulinen.


title: Boston (täsmennyssivu)

text: Boston voi tarkoittaa seuraavia asioita:


title: Gunnar Nilsson

text:
Gunnar Nilsson (20. marraskuuta 1948 Helsingborg, Ruotsi – 20. lokakuuta 1978 Lontoo, Englanti) oli ruotsalainen kilpa-autoilija ja Formula 1 -kuljettaja. Hän voitti Britannian Formula 3 -mestaruuden vuonna 1975.
Nilsson kuoli kivessyöpään kuukautta ennen kuin hän olisi täyttänyt kolmekymmentä. Nilsson voitti Belgian GP:n vuonna 1977.


title: 3.33.33

text: 3.33.33 on suomalaisen muusikon Jussi Hakulisen viides studioalbumi. Se julkaistiin vuonna 1998.


title: 3.33.33

text: 3.33.33 on Jussi Hakulisen sukunimikaiman Veikko Hakulisen voittoaika vuoden 1952 talviolympialaisten 50 kilometrin hiihdossa.


title: 3.33.33

text: Albumi ylsi Suomen virallisen listan sijalle 34.


title: 3.33.33

text: Kaikki sävellykset ja sanoitukset Jussi Hakulinen.


title: Lagosuchus

text: Lagosuchus oli pienten arkosaurien suku, joka eli keskitriaskaudella. Se oli läheistä sukua dinosauruksille, joiden kanssa ne kuuluvat Dinosauromorpha-kladiin. "Lagosuchuksen" fossiileita on löydetty Chañares Formationista, Argentiinasta.


title: Lagosuchus

text: "Lagosuchuksesta" on löydetty hyvin epätäydellisiä jäännöksiä; ainoastaan takaraajat sekä osa selkärankaa ja lapaluuta. Nämä jäännökset kuitenkin osoittavat sen olleen kevytrakenteinen arkosauri, ja sillä oli pitkät, hoikat ja hyvin kehittyneet raajat - mikä on tyypillistä tietyille dinosauruksille. Nämä ominaisuudet sekä vertaukset "Lagosuchuksen" lähisukulaisiin ovat todisteena, että "Lagosuchus" saattoi joskus juosta takaraajoilla, vaikka se käveli suurimman osan ajastaan neljällä jalalla. "Lagosuchus" oli luultavasti ketterä lihansyöjä, joka käytti nopeutta sekä saalistuksessa että paetessa suurempia saalistajia. "Lagosuchus" oli suunnilleen fretin kokoinen, noin 30 senttimetriä pitkä.


title: Lagosuchus

text: Toinen dinosaurusten lähisukulainen, "Marasuchus lilloensis", saattaa olla "Lagosuchuksen" toinen laji.


title: Lagosuchus

text: On myös mahdollista, että "Lagosuchus" ja "Marasuchus" saattoivat olla kehitysaskel vaihtolämpöisten matelijoiden ja tasalämpöisten dinosaurusten välillä.


title: Vieraskirja

text: Vieraskirja on kirja, johon sen omistaja pyytää vieraitaan kirjoittamaan terveisiä tai vain nimikirjoituksensa. Vieraskirjaa käytetään kotona, juhlissa, museossa tai muussa julkisessa laitoksessa tai taidenäyttelyssä. Vieraskirjaan kirjoittaminen voi olla myös seremoniallinen osa arvovieraan käyntiä.


title: Vieraskirja

text: Säännöllisesti ylläpidettynä vieraskirjasta voi tulla mielenkiintoinen osa sen omistajan, kuten yksityishenkilön, perheen, yrityksen tai laitoksen historiaa. Vieraat voivat kirjoittaa kirjaan esimerkiksi kiitoksensa, runon tai kuvauksen vierailusta. Vieraiden tulisi kuitenkin saada itse päättää, kirjoittavatko siihen mitään, pelkän nimensä vai pidemmän viestin.


title: Vieraskirja

text: Monilla kutsuilla vieraskirja on korvannut perinteisen käyntikorttikulhon, johon vierailla on ollut tapana jättää oman korttinsa. Taidenäyttelyissä ja museoissa vieraskirja on tapa pitää lukua eri päivien kävijöistä ja heidän asuinpaikkakunnistaan. Näiden tietojen lisäksi näyttelyiden ja tapahtumien vieraskirjoihin kirjoitetaan yhä useammin myös kommentteja kävijän kokemuksista.


title: Vieraskirja

text: Hotellien ja muiden majoituslaitosten vieraskirjoihin asiakkaat ovat monissa maissa lain vaatimuksesta velvollisia kirjaamaan henkilötietonsa. Suomessa majoittujien tiedot kerätään irrallisilla lomakkeilla.


title: Vieraskirja

text: Vieraskirjan ja adressin välimuotoja ovat surunvalittelu- ja onnittelukirjat esimerkiksi maan suurlähetystöissä valtionpäämiehen kuoleman tai hallitsijaperheen perhetapahtuman johdosta.


title: Vieraskirja

text: Yksityishenkilöiden, julkisten laitosten ja yritysten verkkosivustoilla voi myös olla vieraskirjaksi nimetty osio, johon kävijät voivat jättää kommentteja.


title: Thor (satelliitti)

text: Thor on norjalainen tietoliikennesatelliittien perhe.


title: Thor (satelliitti)

text: Thor-satelliittien operaattori on Telenor ASA:n tytäryritys Telenor Satellite Broadcasting. Se on tilannut vuoteen 2008 mennessä kuusi Thor-nimeä kantavaa satelliittia, Thor 1 - Thor 6. Thor 5 laukaistiin talvella 2008 ja otettiin käyttöön helmikuussa 2009.


title: Thor (satelliitti)

text: Telenor ASA tilasi Orbital Sciences Corporation-yhtiöltä (OSC) syyskuussa 2006 GEO-radan tietoliikennesatelliitin, joka sai nimen Thor 2R, joka muutettiin Thor 5:ksi, kun satelliitti valmistui tehtaalta. Satelliitin hinta oli 217 miljoonaa dollaria. Se perustuu OSC:n satelliittiin STARTM. Satelliitti laukaistiin 11. helmikuuta 2008 International Launch Services (ILS) käyttäen venäläistä Proton-kantorakettia.


title: Thor (satelliitti)

text: The Thor 5 toimii KU-taajuuskaistalla välittäen TV-ohjelmia 0,8 astetta läntistä pituutta asemasta geosynkrooniselta kiertoradalta. Satelliitissa on 24 transponderia ja sen lähetysteho on 3600 W. Satelliitti painaa 1960 kg. Sen lähetysalue kattaa Pohjoismaat, Itä-Euroopan ja Keski-Idän Sen toiminta-aika on 15 vuotta. Satelliitti korvasi Thor 2-satelliitin joka on nykyisin 5 astetta itään.


title: Thor (satelliitti)

text: Aiemmat Thor-satelliitit ovat


title: Life on a Plate

text: Life on a Plate on ruotsalaisen Millencolinin toinen studioalbumi, joka julkaistiin vuonna 1995. Se oli yhtyeen ensimmäinen Yhdysvaltojen markkinoille tuotu levy.


title: Life on a Plate

text: Albumin kansitaide on yhtyeen kitaristi Erik Ohlssonin käsialaa. Albumin kansi äänestettiin vuoden albuminkanneksi Slitz-lehdessä vuonna 1995.


title: Life on a Plate

text: "Life on a Plate" nauhoitettiin elokuussa 1995 Unisound Studiosilla Örebrossa. Sen tuotti Dan Swanö.


title: Life on a Plate

text: Nikola Sarcevicin sävellykset hallitsevat albumia; albumin neljästätoista kappaleesta kymmenen on hänen käsialaansa. Kappaleet ”Move Your Car”, ”Buzzer” ja ”Airhead” ovat kitaristi Mathias Färmin käsialaa ja kappale ”Olympic” Fireside-yhtyeen Kristofer Åstromin käsialaa. Yhtyeen kitaristi Erik Ohlsson ja rumpali Fredrik Larzon eivät osallistuneet albumin kappaleiden sävellystyöhön.


title: Life on a Plate

text: Aloituskappale ”Bullion” on nopeatempoinen punk rock -kappale, jonka sanoituksissa kerrotaan miehestä, joka aikoo muuttaa tylsää ja huomaamatonta elämäänsä. Se on myös albumin lyhyin kappale kestäen tasan kaksi minuuttia. ”Bullionia” seuraa niin ikään nopeatempoinen ”Olympic”. Kappaleen sanoituksissa kerrotaan huono-onnisesta ihmissuhteesta. ”Olympicia” seuraa nopeatempoinen skate punk -kappale ”Move Your Car”, jonka sanoituksissa kehotetaan olemaan olematta aina samassa paikassa auton kanssa ja siirtämään autoa tarvittaessa, jotta jotain tapahtuisi. Kappaleesta julkaistiin single vuonna 1996 sekä musiikkivideo. Neljäntenä kappaleena toimii pop-punkia edustava ”Killercrush”, jonka sanoituksissa kerrotaan, että ulkonäkö ei ole tärkein asia tytöissä. Viides kappale on nopeatempoinen ”Friends Til' the End”, jonka sanoituksissa kerrotaan minäkertojan ystävyyssuhteesta erääseen tyttöön, hieman synkin kuvauksin. Kuudes kappale ”The Story of My Life” edustaa nopeatempoista skate punkia, ja sen sanoituksissa kerrotaan ruoasta ja vegetaristina olemisesta. Kappaleesta julkaistiin single ja musiikkivideo. ”The Story of My Lifea” seuraa pop-punkia edustava rakkauslaulu ”Jellygoose”. Kappaleen nimi on lempinimi laulaja-basisti Nikola Sarcevicin tyttöystävälle.


title: Life on a Plate

text: ”Jellygoosea” seuraa nopeatempoinen ”Replay”, jonka sanoituksissa kerrotaan toivottamasta ”itsensä etsimisestä”. Yhdeksäs kappale ”Vulcan Ears” edustaa skate punkia ja kertoo ufoista ja avaruusolennoista. Kymmenes kappale ”Dr. Jackal & Mr.Hide” kertoo periksiantamattomuudesta. Se edustaa punk rockia. Yhdestoista kappale on hidastempoinen ”Softworld”, jossa kerrotaan asumisesta ”matalassa maailmassa”. Se julkaistiin jo vuonna 1994 ”Da Strike” -singlen b-puolena. ”Softworldia” seuraa nopeatempoinen ”Buzzer”. Kappaleesta on nauhoitettu kaksi versiota; albumilla julkaistu kahden ja puolen minuutin mittainen sekä pidempi versio, joka on julkaistu ”Millencolin / Midtown” split-albumilla. Kolmastoista kappale, viiden sekunnin mittainen ”Ace Frehley” oli oikeastaan yhtyeen jäsenten vitsi; yhtyeen jäsenet eivät halunneet albumiin kolmeatoista kappaletta, joten he lisäsivät täytteeksi tämän kappaleen, joka nimensä mukaisesti on tribuutti Kiss-yhtyeen kitaristi Ace Frehleylle. Päätöskappale ”Airhead” edustaa ska punkia, ja sen sanoituksissa kerrotaan miehestä, joka luulee olevansa kaupunkinsa ”siistein”.


title: Life on a Plate

text: "Life on a Plate" menestyi hyvin Millencolinin kotimaassa Ruotsissa; se ylsi siellä listan neljännelle sijalle pian ilmestymisensä jälkeen. Albumi saavutti kultalevyyn vaadittavan 50 000 kappaleen myynnin huhtikuussa 2002, kuusi ja puoli vuotta albumin julkaisemisen jälkeen.


title: Life on a Plate

text: "Life on a Plate" on saanut hyviä arvosteluja kriitikoilta; sputnikmusic.com-sivuston arvostelija antoi albumille kahdeksan pistettä kymmenestä ja kommentoi, että ”jokaisen tulisi omistaa tämä albumi”. Myös allmusic.com-sivuston arvostelija Jason Anderson kehui albumia ja antoi sille neljä tähteä viidestä.


title: Life on a Plate

text: Rateyourmusic.com-sivusto listasi albumin ilmestymisvuotensa parhaiden albumien listalla sijalle 877.


title: Life on a Plate

text: Albumista on otettu kaiken kaikkiaan neljä painosta, josta yksi vinyylilevylle ja kolme CD;lle. Albumin julkaisi 26. maaliskuuta 1996 Yhdysvalloissa Epitaph Records.


title: Brianin elämä

text: Brianin elämä on Monty Python -ryhmän käsikirjoittama ja ohjaama komediaelokuva, joka sai ensi-iltansa vuonna 1979. Elokuvassa Graham Chapman esittää Brian Cohenia, joka syntyi samaan aikaan kuin Jeesus ja jota erehdytään siksi pitämään messiaana.


title: Brianin elämä

text: Vuonna 2000 "Total Film" -lehti äänesti "Brianin elämän" kaikkien aikojen parhaaksi komediaksi. Vuonna 1999 British Film Instituten kyselyssä "Brianin elämä" äänestettiin kaikkien aikojen 28. parhaaksi brittielokuvaksi. Vastaajina oli tuhat Ison-Britannian elokuva- ja televisioammattilaista. Vuonna 2017 BBC:n äänestyksessä 253 eri puolilta maailmaa olevaa elokuvakriitikkoa valitsi "Brianin elämän" kaikkien aikojen kuudenneksi hauskimmaksi komediaksi.


title: Brianin elämä

text: Uskontoa satirisoivan huumorinsa vuoksi elokuva joutui monissa maissa paheksunnan, sensuurin ja elokuvatarkastajien hampaisiin. Joissakin maissa, kuten Suomessa ja Britanniassa elokuvaa esitettiin leikattuna versiona ja julkaisun aikoihin taas muutamat maat kuten Norja ja Irlanti kielsivät sen esittämisen kokonaan. Elokuvan tekijät kokivat Norjan sensuurin niin huvittavaksi että naapurimaassa Ruotsissa sitä päätettiin markkinoida julisteissa lauseella ”Niin hauska, että kiellettiin Norjassa!”


title: Brianin elämä

text: Elokuvan kuvattiin pääasiassa Tunisiassa.


title: Panoz Roadster

text: Panoz (AIV) Roadster on yhdysvaltalaisen Panozin urheiluautomalli, joka esiteltiin vuonna 1992. Siinä on V8-moottori, se on viisivaihteinen ja sen huippunopeus on 210 kilometriä tunnissa. Muita Panozin malleja ovat muun muassa Panoz Esperante.


title: Hubert Aquin

text: Hubert Aquin (24. lokakuuta 1929 Montreal, Kanada – 15. maaliskuuta 1977 Montreal, Kanada) oli kanadalainen kirjailija, esseisti ja elokuvaohjaaja. Hän kirjoitti ranskaksi.


title: Hubert Aquin

text: Aquin valmistui yliopistosta 1951. Tämän jälkeen hän opiskeli Pariisissa vuosina 1951−1954. Palattuaan kotimaahansa hän teki töitä Radio-Canadassa vuodesta 1954 vuoteen 1959.


title: Hubert Aquin

text: Vuodesta 1961 vuoteen 1968 Aquin toimi aktiivisesti Quebecin itsenäistymisen hyväksi. Vuonna 1964 hän ilmoitti työskentelevänsä itsenäisyyden hyväksi terrorismin kautta. Hänet pidätettiin pian tämän jälkeen ja lähetettiin neljäksi kuukaudeksi psykiatriseen sairaalaan. Siellä hän kirjoitti ensimmäisen romaaninsa "Prochain épisode", joka kertoo vangitusta vallankumouksellisesta.


title: Hubert Aquin

text: Novellin kertojan itsetuhoiset ajatukset ennakoivat Aquinin omaa kuolemaa; hän teki itsemurhan maaliskuussa 1977. Hän jätti itsemurhaviestin, jossa hän kertoi tekonsa olleen positiivinen valinta.


title: Tom Ruegger

text: Thomas Charles Ruegger (s. 4. huhtikuuta 1956 Plainfield, New Jersey) on yhdysvaltalainen animaatioiden käsikirjoittaja, tuottaja, ohjaaja ja animaattori, joka on palkittu useaan kertaan Daytime Emmyllä.


title: Tom Ruegger

text: Ruegger kasvoi Metuchenissa, New Jerseyssä, jossa hän kävi high schoolinsa. Koulussa Ruegger toimi muun muassa oppilasjohtokunnan puheenjohtajana, sekä vara kapteenina koulun jalkapallo- ja yleisurheilujoukkueissa. Lisäksi Ruegger oli sarjakuvapiirtäjänä koulunsa lehdessä. High Schoolin jälkeen hän opiskeli Dartmouth Collegessa New Hampshiressa, jossa Ruegger muun muassa loi tunnusta saaneen 10 minuuttia kestäneen animaation "The Premiere of Platypus Duck" ja toimi myös ohjaajana Dartmouth Film Societylle.


title: Tom Ruegger

text: Hänellä on kolme lasta Nathan, Luke ja Cody Ruegger, jotka olivat muun muassa isänsä tuottamissa animaatiosarjoissa Tiny Toonsissa, Animaanisissa ja Histeria!:ssa ääninäyttelijöinä.


title: Tom Ruegger

text: Ruegger muutti Kaliforniaan, jossa hän yritti löytää itselleen töitä ja soitti kolikkopuhelimesta Hanna-Barberan studiolle, jossa hän sai kutsun William Hannalta tulla paikan päälle esittämään kykynsä. Ruegger sai kuukauden koeajan ja työskenteli aluksi apulaisanimaattorina. Hän oli mukana 1970-luvulla varsinaisena animaattorina piirrossarjoissa, kuten "The World's Greatest SuperFriends", "Scooby-Doo and Scrappy-Doo" ja "Kivisten ja Sorasten uudet seikkailut". 1980-luvulla hän työskenteli käsikirjoittajana ja tuottajana Hanna-Barberan piirrettyjen parissa, kuten "Yogi's Treasure Hunt", "Snorkkelit", "The 13 Ghosts of Scooby-Doo ja Pound Puppies".


title: Tom Ruegger

text: Sittemmin Ruegger siirtyi työskentelemään Warner Bros. Animationille vuonna 1989, jonka myötä hänet tunnetaan erityisesti useiden piirrossarjojen tuottamisesta, käsikirjoittamisesta, sekä luomisesta, kuten "Tiny Toons", "Animaaniset", "Äly ja Väläys", "Batman" ja "Histeria!". Menestyksensä myötä Ruegger toimi Warner Bros. Animationin puheenjohtajana.


title: Tom Ruegger

text: Vuonna 2002 hän perusti oman animaatiostudion Tom Ruegger Productions ja neljä vuotta myöhemmin Ruegger tuotti muun muassa 40 jaksoa kestäneen animaatiosarjan Animalia. Sittemmin Ruegger siirtyi 2011 "Walt Disney Television Animationille" töihin ja työsti pilottia nimeltä 7D, joka ei kuitenkaan päässyt tuotantoon.


title: San Bruno

text: San Bruno on kaupunki San Mateon piirikunnassa, San Franciscon lahden ympäristössä Kaliforniassa, Yhdysvalloissa.


title: San Bruno

text: Kaupungissa oli 41 415 asukasta vuonna 2009. San Brunon pinta-ala on 14,1 km, ja asukastiheys 2 839 asukasta per neliökilometri.


title: San Bruno

text: San Franciscon kansainvälinen lentoasema sijaitsee kaupungin läheisyydessä.


title: San Bruno

text: San Brunon lähistöllä tapahtui syyskuussa 2010 kaasuräjähdys, jota seurasi tulipaloja. Useita ihmisiä kuoli ja kymmeniä loukkaantui onnettomuudessa.


title: Clovis Cornillac

text: Clovis Cornillac (s. 16. elokuuta 1968) on ranskalainen teatteri- ja elokuvanäyttelijä. Hän on esiintynyt muun muassa elokuvissa Asterix Olympialaisissa, Olemisen sietämätön keveys ja  Lucky Luke – Lähde länteen!.


title: Helsingfors Ångfartygs Aktiebolaget

text: Helsingfors Ångfartygs Aktiebolaget ("Helsingin Höyrylaiva Oy") oli laivayhtiö, joka oli perustettu Helsingissä vuonna 1869. FÅA hankki osake-enemmistön varustamosta vuonna 1916 ja yhtiö fuusioitui FÅAan vuonna 1920. Yhtiön toimitusjohtajana toimi mm. Victor Ek.


title: Cartosat

text: Cartosat on intialainen kaukokartoitussatelliittien sarja, jotka toteuttaa Intian avaruusjärjestö.


title: Cartosat

text: Ensimmäiset Cartosat-nimen saaneet satelliitit olivat IRS-satelliitteja, akronyyminsäkin mukaan "intialainen kaukokartoitussatelliitti". Myös myöhemmät satelliitit on kehitetty alkuperäisen IRS-satelliitin perustalta.


title: Cartosat

text: Cartosat-2A laukaistiin 28. huhtikuuta 2008. Se korvaa Cartosat-2 satelliitin, johon ilmeisesti tuli sen laukaisun aikana vaurioita.


title: Cartosat

text: Cartosat-2A on varustettu yhdellä pankromaattisella kameralla. Kuvien resoluution on alle yksi metri ja kuvan leveys on 10 km. Satelliitin asentoa voidaan suunnata 45 astetta nopeasti. Satelliitin ratakorkeus on 630 km.


title: Cartosat

text: Satelliitti laukaistaan 5. toukokuuta 2010.


title: Vilperin Perikunta

text: Vilperin Perikunta on turkulainen humoristista iskelmämusiikkia esittävä yhtye, joka aloitti vuonna 1992. Heidän tunnetuimpia kappaleitaan ovat ”Turkulainen Helsingis” (cover Stingin kappaleesta ”Englishman in New York”), ”Piirimyyjä” (cover Uriah Heepin kappaleesta ”Easy Livin'”) ja ”Tervetuloa länteen Andrej” (cover Men at Workin hitistä ”Down Under”).


title: Vilperin Perikunta

text: Yhtyeen ensimmäinen levy "Vilperin perikunta" (uudelleen julkaisun jälkeen myös nimellä "Gloria Vilperum") on myynyt kultaa ja platinaa. Yhtyeen jäsenet esiintyvät myös salanimillä kuten Vilperin veljeksinä.


title: Vilperin Perikunta

text: Vilperit eivät ole levyttäneet vuoden 2004 jälkeen, mutta tekevät edelleen muutamia keikkoja vuodessa. Viime vuosina yhtye on esiintynyt mm. Down By The Laituri -festivaaleilla Turussa 2010 ja Karjurockissa 2011.


title: Vilperin Perikunta

text: Yhtyeen ensimmäinen hittisingle oli ”Tervetuloa länteen Andrej”, joten siitä lähtökohdasta Vilperin Perikunta juuri nimettiin huumoriyhtyeeksi. ”Tervetuloa länteen Andrej” on pohjimmiltaan kantaa ottava laulu. Laulu kertoo venäläisestä Andrej-pojasta, joka muuttaa rajan yli Suomeen maataloustöihin Päijänteen-alueelle, mutta joutuu pettymään. 1990-luvun alussa Suomeen saapuikin Virosta ja muualta idästä tullutta halpaa työvoimaa.


title: Vilperin Perikunta

text: Vilperin Perikunta koostuu turkulaisista pitkän linjan muusikoista. 1990-luvun alussa Moko Karttunen jutteli Aarni Varjosen kanssa. Karttunen esiintyi siihen aikaan duona Vaakku Varjuksen kanssa, ja he olivat soittaneet keikoillaan australialaisen Men at Workin hittikappaletta ”Down Under”. Moko ajatteli, että sen voisi kääntää suomeksi. Varjonen otti homman vastuulleen ja kirjoitti kappaleeseen suomenkieliset sanat ollessaan kesätöissä Tukholmassa ja antoi valmiin tekstin Karttuselle seuraavana syksynä. Miehet päättivät koota kasaan joukon turkulaisia muusikoita ja kerätä rahaa omakustannelevyyn. Vaakku Varjuksen lisäksi mukaan tuli porukkaa Mokon silloisesta yhtyeestä Hillbilly Combo. Kun yhtye oli saatu kasaan, miehet kerääntyivät Huntersiin (kuuluisa turkulainen pubi) jakamaan käännettäviä kappaleita. Suurin osa kappaleista otettiin Hillbilly Combon ohjelmistosta, käännettiin suomeksi ja julkaistiin ensimmäisellä levyllä "Vilperin Perikunta".


title: Vilperin Perikunta

text: "Vilperin Perikunta" (uudelleenjulkaisu nimellä "Gloria Vilperum") on Vilpereitten tunnetuin levy, ja se sisältää muun muassa sellaiset hittikappaleet kuin "Piirimyyjä" ja "Tervetuloa länteen Andrej". Aarni Varjosen sanoittaessa "Piirimyyjä"-kappaletta hän ei tiennyt, että Eddy Karlsson (yhtyeessä nimellä Eetu Vilperi) oli juuri oikeasti siihen aikaan ollut työtehtävissä piirimyyjänä. Karlsson toimii laulajana kappaleessa "Piirimyyjä" päälaulajana.


title: Vilperin Perikunta

text:
Yhtyeessä kaikki esiintyvät salanimillä; kaikkien sukunimi on Vilperi, ja he ovat olevinaan veljeksiä. Ensimmäiseen levyyn rakennettiin kehyskertomus, että Vilperin suvun päämiehen ja hänen vaimonsa kuolinpesälle Huitsin Nevadaan (suvun kotitalo arvioiden jossain Turun lähellä) olisi kokoontunut koko veljessarja (n. 8-10 veljestä). Perinnönjaossa heille olisi jäänyt lakitoimistokulujen (972 427 mk) jälkeen käteen vain joukko istrumentteja maksamattomine jäännöserineen. Tästä lannistumattomina pojat olisivat perustaneet armon vuonna 1992 orkesterinsa nimeltä Vilperin Perikunta, lähinnä kartuttaakseen perintöään tuosta ajasta eteenpäin. Serkkunsa Pepe Vilperin johdolla veljekset äänittivät ensimmäisen levynsä, joka profetoi Huitsin Nevadan vuotavan välikaton pikaista peruskorjausta.
Gloria Vilperumin ilmestymisen jälkeen Aarni Varjonen ja Antti Kankaanranta (Reino ja Konsta Vilperi) jäivät pois yhtyeestä. Mukaan liittyi viulisti Tuomas Lampela (Tuomas Vilperi)


title: Vilperin Perikunta

text: Perikunta julkaisi jouluksi 1992 vinyylisinglen, joka sisälsi kaksi joulukappaletta: "Joulupukki" ja "Joulupukki tulee taas". "Joulupukki" on coverversio Easy Livin':istä, tai pikemminkin jouluversio "Piirimyyjästä". Kappale on muuten samanlainen kuin "Piirimyyjä", mutta sanat on muutettu jouluisiksi (esim. "Piirimyyjässä" lauletaan: "Osastopäällikköni kertoi sen: must tulee PIIRIMYYJÄ/Saan autoedun ja NMT:n kun oon PIIRIMYYJÄ" niin "Joulupukissa" sama kohtaa kuuluu: "Työvoimatoimisto kertoi sen: must tulee JOULUPUKKI/Saan säkin ja oman naamarin, kun oon JOULUPUKKI"), kappaleessa on hieman nopeampi tempo kuin "Piirimyyjässä" ja siihen on lisätty kulkusten helinää ja joulukirkon kellojen ääni. "Joulupukki tulee taas" on suomennettu versio laulusta "Santa claus is back in town".


title: Vilperin Perikunta

text: Perikunta osallistui 1992 myös kansainväliseen musiikkikilpailuun nimellä Vilperi Heirs. Kilpailua varten tehtiin kaksi kappaletta: "Snake, Apple and Roll" ja "Australia".


title: Vilperin Perikunta

text:
Seuraavana vuonna, 1993 ilmestyi Vilperin Perikunnan toinen levy, "Tervaa ja höyheniä". Levyllä vierailee mm. Veli-Matti Järvenpää, salanimellä Veli-Matti Järvenpää-Vilperi. Levyn kannessa on Markku Korpelaisen (Markku Korpelainen-Vilperin, Rokki-Kokki lastenmusabändin Make-Kokki) piirros Vilpereistä, jotka keittävät tervaa, ja joka puolella sataa höyheniä. Takakannessa on piirros Suomesta, ja suurennuslasin alla näkyy Huitsin Nevada Satakunnassa. Kuvassa on teksti: "Fennomaanien maassa lama oli vallanut koko valtakunnan...Koko valtakunnanko? Ei, pieni talo taisteli Huitsin Nevadassa perikatoa vastaan. Taloa isännöi urhea Vilpereiden suku." Kuva ja piirros mukailevat Asterixia.
Levyltä löytyvät sellaiset kappaleet kuin "Pyörällä duuniin" ("Born to be wild"), "Turkulainen Helsingissä"("Englishman in New York") ja "Kännissä kaikki on kuninkaita", jolla Vilperit osallistuivat Syksyn Sävel-kilpailuun samana vuonna. "Snake apple and roll" -kappale on käännetty suomeksi nimellä "Veit poikuutein". Vilperit esiintyivät samana vuonna mm. Provinssirockissa.


title: Vilperin Perikunta

text: 1993 ilmestyi "Parhaat"-cd ja -c-kasetti, joka oli luvaton kooste Vilpereiden kahdelta ensimmäiseltä levyltä. Julkaisija oli Bluebird BBCD-levymerkki.


title: Vilperin Perikunta

text: Vuonna 1994 ilmestyi Vilperin Perikunnan kolmas levy, "Kersantti Pippuri". Levyllä vieraili Viola Vilperi, joka oli ensimmäinen naispuolinen muusikko Perikunnan levyillä. Levy sisälsi sellaisia kappaleita kuten "Älä tee must faijaa" (Light My Fire), "Kävelee kuin ruåtsalainen" (Walk Like An Egyptian) ja "Juostaan Pois" (Runaway Boys). "Salakuljettaja"-kappale on jatkoa kappaleelle "Tervetuloa länteen Andrej". Kappaleen kuuneltuaan on selvää, että Andrej ei löytänytkään lännestä eli Suomesta haluamiaan töitä ja oli ajautunut ilmeisesti viinan salakuljettajaksi.


title: Vilperin Perikunta

text: 1995 ilmestyi Vilpereiden neljäs levy, "Vapauttakaa Johnny". Nimikappale kertoo israelitaustaisesta suomalaisesta iskelmälaulaja Johnny Liebkindistä, joka oli tuohon aikaan oikeudessa syytettynä sotkeutumisesta talousrikosvyyhtiin. Levyn kappaleelle tehdyllä videolla vierailevana näyttelijä on Mikko Kivinen.


title: Vilperin Perikunta

text: Seuraavana vuonna, 1996 ilmestyi Vilpereiden viides levy, "Gloria Vilperum Vol 2". Levyn 14:stä kappaleesta yhdeksän on covereita, mukana mm. "Mainostaisin" ("I was made for lovin you") ja "Blondi" ("I got my mind set on you"). Levyllä yhtye on kasvanut entisestään, ja Vilpereitä esiintyy levyllä yhteensä 12. Lisäksi levyllä vierailevat jääkiekkoilijat Saku Koivu, Jere Lehtinen, Petteri Nummelin, Kimmo Timonen ja entinen jääkiekkoilija Hannu Virta, sekä Mikko Kivinen ja muusikko Iiro Salmi.


title: Vilperin Perikunta

text:
1999 ilmestyi Vilpereiden ensimmäinen virallinen kokoelmalevy "Parhaat: 20 suosikkisävelmää" ja vuonna 2000 uusi levy "Huone täynnä kamaa". Tällä levyllä on aavistuksen verran vakavampia kappaleita kuin Perikunnan aiemmilla levyillä, eivätkä muusikot esiinny enää salanimillä vaan oikeilla nimillään. Cover-kappale '"Tämä tie" on mukana myös eri esittäjien kokoelmalevyllä "Viileää viiniä".
Vuonna 2004 ilmestyi "12 1/2 vuotisjuhla-albumi". Levy sisälsi uudelleen esitettyinä suurimpia hittejä mm. "Piirimyyjä" ja "Turkulainen Helsingis" sekä uusia kappaleita kuten Aarni Varjosen "Luaja Armahra Turkku".


title: Vilperin Perikunta

text: Vuonna 2004 julkaistiin uusintapainoksena levyt "Vilperin Perikunta", "Tervaa ja höyheniä" ja "Gloria Vilperum Vol 2" sekä tupla-cd-kokoelma "Vilperin Perikunta tulee taas! Vilperin 40 suosituinta!", johon on koottu biisit kolmelta uudelleen julkaistulta levyltä.


title: Vilperin Perikunta

text:
Vilperit keikkailevat edelleen, muutaman kerran vuodessa, pääasiassa yritysten pikkujouluissa ja muissa yksityistilaisuuksissa. Vaakku Varjuksen nykyinen yhtye, Vaakku ja Patterihaukat, ovat levyttäneet uudelleen Vilpereiden kappaleet "Piirimyyjä" ja "En elä kauan näin", ja ne on julkaistu Patterihaukkojen uusimmalla levyllä, "Entisten nuorten sävellahja". Myös Moko Karttusen yhtyeen Pépé Le Mokon levyllä "Film Noir" on yksi Vilpereiden kappale, alun perin levyllä "Kersantti Pippuri" julkaistu "Viis siitä".
Tällä hetkellä Moko Karttunen on tauolla yhtyeestä. Perikunta esiintyi Down By The Laituri -festivaalilla 31. heinäkuuta 2010.


title: Yvonne de Bruyn

text: Yvonne de Bruyn (oik. de Bruyn-Ouboter, ent. "de Bruyn-Luhtala", 17. toukokuuta 1934 – 12. kesäkuuta 2013 Orimattila) oli vuoden 1954 Miss Suomi. Silloin 17. tammikuuta järjestettyihin Miss Suomi -kilpailuihin Helsingin Messuhallissa osallistui 23 ehdokasta. Tuomaristossa olivat lehdistön, kuvanveiston ja elokuvan edustajat. Yvonne de Bruyn oli historian ainoa aatelista sukua olevan Miss Suomi. Hänet valittiin Miss Eurooppa -kilpailussa perintöprinsessaksi.


title: Yvonne de Bruyn

text: Myöhemmin de Bruyn toimi muun muassa Finnkarelia Virke Oy:n pr- ja tiedotusjohtajana sekä johtoryhmän jäsenenä. Viimeksi hän asui Orimattilassa ja toimi muun muassa paikallismatkaoppaana ja useissa luottamustehtävissä.


title: Yvonne de Bruyn

text: De Bruyn oli 175 cm pitkä ja painoi Miss Suomi -voittonsa aikaan 63 kg.


title: Bernard (animaatiosarja)

text: Bernard on tietokoneanimaatiosarja, jossa seikkailee utelias jääkarhu nimeltä Bernard, joka matkustaa ympäri maailmaa. Jaksoja on tuotettu yhteensä 156 kappaletta ja ne kestävät kukin kolme minuuttia. Sarjassa ei ole lainkaan puhetta. Se sai muun muassa Stuttgartin animaatioelokuvatapahtumassa ehdokkuuden parhaasta animaatiosarjasta vuonna 2006.


title: Finnjolla

text: Finnjolla on miesten kilpapurjehdusluokka kesäolympialaisissa. Finnjollalla kilpaillaan yksin ja se luokitellaan "heavy"-kategoriaan. Jollan on suunnitellut ruotsalainen Rickard Sarby 1949 kilpajollaksi Helsingin olympialaisiin 1952.


title: Finnjolla

text: Purjehtijalla olisi hyvä olla painoa vähintään 85 kg, mieluiten yli 90 kg. Olympiatasolla finnjollan purjehtijoiden painojakauma liikkuu noin 85–115 kg:n välillä. Finnjollan luokkasääntö tarjoaa suhteellisen vapaan mahdollisuuden muokata maston taipuisuutta ja purjeen muotoja. Finnjollan maksiminopeus on noin 30 solmua.


title: Finnjolla

text: Nykyään luokan suosio Suomessa on jälleen kasvanut. Finnjollalla purjehditaan aktiivisesti kilpaa Suomessa. Suomen Finnjollapurjehtijat järjestää vuosittain leirejä ja suomenmestaruuskilpailut luokan aktiiveille purjehtijoille.


title: Finnjolla

text: Menestyneimpiä suomalaisia finnjollailijoita ovat muiden muassa vuoden 1980 olympiavoittaja Esko Rechardt, Kim Weber, Jan Winqvist sekä Peter Tallberg. Tapio Nirkko on osallistunut luokassa vuosien 2008 ja 2012 olympialaisiin.


title: François Arnail

text: François Arnail, Jaucourt’n markiisi, myöhemmin keisarikunnan kreivi, (14. marraskuuta 1757 – 5. maaliskuuta 1852) oli ranskalainen aristokraatti ja poliitikko, jonka ura ulottui vallankumouksen alusta aina Ranskan toisen tasavallan aattoon. Hänen nimestään käytetään useita versioita, kuten François-Arnail ja François Jaucourt.


title: François Arnail

text: François Arnail syntyi 14. marraskuuta 1757 ja lähti jo nuorena sotilasuralle. Vuosina 1788–1792 hän toimi 2. ratsuväen rykmentin everstinä. Sen lisäksi hän loi poliittisen uran toimien ensin Seine-et-Marnen departementin hallinnossa ja vuodesta 1791 alkaen lakiasäätävässä kokouksessa. Hän kuului Perustuslain ystäviin eli Club des Feuillantsiin ja koetti edistää yhdessä toisten samanmielisten kanssa maltillisuutta. Heinäkuussa 1792 hänen edustajanpaikkansa sai Ségrétier, ja pian Jaucourt asetettiin syytteeseen taantumuksen edustajana.


title: François Arnail

text: Vallankumouksen väkivaltaisuuksia paeten Jaucourt vietti useita vuosi maanpaossa. Hän oleskeli ensin Britanniassa ja sitten Sveitsissä, josta hän palasi Napoleon Bonaparten noustua valtaan. Jaucourt nousi ylähuoneeseen ja sai keisarikunnan kreivin arvon. Keisarikunnan kaaduttua hän toimi väliaikaishallinnossa ja sitten Ludvig XVIII:n ministerinä kohoten ylimpien neuvonantajien joukkoon.


title: François Arnail

text: Hän jatkoi ylähuoneen jäsenenä halki heinäkuun vallankumouksen ja Ludvig Filipin lyhyen hallintokauden, mutta Ranskan toisen tasavallan synnyttyä hän vetäytyi yksityishenkilöksi. Ennen uskonnonvapauslain säätämistä syntynyt Jaucourt oli kastettu varmuuden vuoksi katoliseen uskoon, mutta vanhuutensa vuosina hän pyrki edistämään protestanttien asemaa ja toimi vuodesta 1815 Pariisin protestanttisen raamattuseuran puheenjohtajana. Pitkän elämänsä lopuksi Jaucourt ehti vielä nähdä Napoleon III:n valtaannousun. Hän kuoli 5. helmikuuta 1852 Presles’ssä, Seine-et-Marnen departementissa.


title: Satu Procopé

text: Satu Charlotta Procopé (o.s. Östring; s. 1947) on vuoden 1966 Miss Suomi. Hän on myös Miss Scandinavia, Miss Universumin 1. perintöprinsessa ja Miss Eurooppa -kilpailujen 4. perintöprinsessa. Miss International Beauty -kilpailuissa hän oli 1969 1. perintöprinsessa, mutta saman vuoden Miss La Maja -kisoissa hän ei päässyt finaaliin. Koulutukseltaan hän on valtiotieteen maisteri.


title: Satu Procopé

text: Östring meni naimisiin synnytys- ja naistentautilääkäri, dosentti Berndt-Johan Procopén kanssa.


title: Satu Procopé

text: Östring nousi vuonna 1978 hetkeksi uudelleen julkisuuteen tanssittuaan presidentti Urho Kekkosen kanssa linnan juhlissa.


title: Satu Procopé

text: 1990-luvun lopulla Procopé toimi muutaman vuoden Uukuniemen kunnanjohtajana. Johtajuus päättyi keväällä 2000 kuntalaisten erimielisyyksiin erityisesti maakunnanvaihdosasiassa. Hän on ollut ehdolla eduskuntaan ja EU-parlamenttiin. Vuoden 1999 EU-vaaleissa äänimäärä riitti keskustan ensimmäiseksi varaedustajaksi asti.


title: Mario Stecher

text: Mario Stecher (s. 17. heinäkuuta 1977, Eisenerz) on itävaltalainen yhdistetyn hiihtäjä. Hän voitti olympiakultaa yhdistetyn joukkuekilpailussa Torinossa 2006 ja Vancouverissa 2010 sekä pronssia Salt Lake Cityssä 2002 ja Sotšissa 2014.


title: Mario Stecher

text: Maailmancupin osakilpailuvoittoja Stecherillä on 12 kappaletta. Kaikkiaan hän on sijoittunut palkintokorokkeelle 43 kertaa (16.12.2012 mennessä).


title: Tangshanin maanjäristys

text: Tangshanin maanjäristys on eräs maailmanhistorian tuhoisimmista luonnonkatastrofeista. Se tapahtui 28. heinäkuuta 1976 Tangshanin kaupungin ympäristössä. Maanjäristys oli voimakkuudeltaan eri arvioiden mukaan 7,8 – 8,2 Richterin asteikolla, ja se kesti noin kymmenen sekuntia. Maanjäristys tappoi arvion mukaan 242 400, jonka lisäksi 164 000 ihmistä loukkaantui. 16 tuntia myöhemmin maanjäristystä seurasi jälkijäristys, joka oli voimakkuudeltaan 7,8 Richterin asteikolla. Se lisäsi kuolleitten määrää. Ihmishenkien lisäksi myös aineelliset vahingot olivat mittavat, muun muassa Tangshan tuhoutui maan tasalle.


title: Camp Lazlo

text: Camp Lazlo on yhdysvaltalainen Cartoon Network Studiosin tuottama ja Joe Murrayn luoma kolme kertaa Emmylla -palkittu animaatiosarja. Sarja keskittyy partiolaistyyliseen kesäleiriin, jossa seikkailevat erinäiset eläimet, joista päähahmona toimii brasilialainen hämähäkkiapina Lazlo. Sarjasta tuotettiin 61 jaksoa, jotka esitettiin alun perin Yhdysvalloissa vuosien 2005–2008 aikana.


title: Camp Lazlo

text: Tarina seuraa Pimpleback-vuorilla sijaitsevaa Camp Kidney leirintäalueen tapahtumia, jossa päähahmona on energinen brasilialainen apina Lazlo. Hän viettää aikaansa leirintäalueella kahden parhaan ystävänsä kanssa Rajin ja Clamin. Heidän leirinjohtajana on vanha hirvi Lumpus, joka ei kestä Lazlon tahattomia tempauksia, joiden seurauksena myös muut leiriläiset käyvät Lumpusin hermoille.


title: Miss Eurooppaa metsästämässä

text: Miss Eurooppaa metsästämässä on Erik Blombergin ohjaama suomalainen elokuva, joka tehtiin Suomessa vuonna 1955 pidetyn Miss Eurooppa -kilpailun yhteydessä. Elokuvan pääosissa ovat Lasse Pöysti sekä edellisen vuoden Miss Suomi -kilpailun kansikuvatyttö Liisi Hokkanen, joka on myöhemmin tunnettu nimellä Lippe Suomalainen.


title: Miss Eurooppaa metsästämässä

text: Aikalaisarvioissa elokuvassa ei nähty juuri mitään myönteistä. Ainoastaan Matti Viljasen musiikkia pidetään jonkinlaisena elokuvaa koossapitävänä aineksena. Myöhemmin on sanottu, että se on uutisaineiston höysteeksi koottu komediatarina, jossa Pöysti erään kriitikon mukaan toilailee sietämättömän lapsekkaasti. Toisaalta on kritiikissä kuitenkin todettu, että dokumentaarisista aineksista ja Pöystin tilannekomiikasta syntyy kiinnostavaa ajankuvaa.


title: Sanidiini

text: Sanidiini on kalimaasälvän (K,Na)(Si,Al)O korkean lämpötilan muoto. Sanidiinia esiintyy tyypillisesti felsisissä vulkaniiteissa, kuten obsidiaanissa, ryoliitissa ja trakyytissa. Saniidiini kiteytyy monokliinisessä kidejärjestelmässä. Alhaisemmissa lämpötiloissa vakaita kalimaasälvän polymorfeja ovat mikrokliini ja ortoklaasi.


title: Sanidiini

text: Korkean lämpötilan ja nopean jäähtymisen johdosta sanidiini voi sisältää enemmän natriumia kuin kaksi alhaisemmissa lämpötiloissa vakautuvaa polymorfia. Sanidiini ja albiitti muodostavat isomorfisen seossarjan, jonka välijäseniä kutsutaan anortoklaaseiksi. Albiittijakso myös suotautuu, ja siitä syntyvä kryptopertiitti on parhaiten havaittavissa elektronimikroanalysaattorilla.


title: Levottomat 3 - Movie Soundtrack

text: Musiikkia Elokuvasta Levottomat 3 on Levottomat 3 -elokuvan 16. tammikuuta 2004 julkaistu soundtrack-albumi.


title: Barcroft Boake

text: Barcroft Henry Thomas Boake (26. maaliskuuta 1866 – 2. toukokuuta 1892) oli australialainen runoilija.


title: Barcroft Boake

text: Boake syntyi Sydneyssä. Hän työskenteli maanmittarina Uudessa Etelä-Walesissa ja Queenslandissä, mutta hänet muistetaan parhaiten runoistaan, jotka julkaistiin kokoelmana viisi vuotta hänen kuolemansa jälkeen. Boake kärsi kaksisuuntaisesta mielialahäiriöstä ja hänen uskotaan tehneen itsemurhan. Hänet löydettiin hirttäytyneenä 10. maaliskuuta 1892, kahdeksan päivää katoamisensa jälkeen. Hänen uskotaan riistäneen henkensä masennuksen tai yksipuolisen rakkauden takia.


title: J. P. Calderon

text: John Paul "J.P." Calderon (s. 5. syyskuuta 1975 Santa Monica, Kalifornia) on tosi-tv-henkilö, malli ja lentopalloammattilainen. Hänen ensiesiintymisensä televisiossa oli suositussa yhdysvaltalaissarjassa "Selviytyjät". Hän oli mukana 13. tuotantokaudella, jossa kilpailtiin Cookin saarilla. Myöhemmin hän palasi televisioon tosi-tv-sarjassa "Janice Dickinsonin mallitoimisto", joka kuvaa kyseisen entisen huippumallin perustaman mallitoimiston arkea. Sarjan tuoman kuuluisuuden myötä hän oli "Instinct Magazinen" helmikuun miesmalli.


title: J. P. Calderon

text: Calderon kasvoi Marina del Reyssä Kaliforniassa ja kävi Kalifornian yliopistoa. Yliopistossa hän pelasi lentopalloa maanlaajuisessa yliopistosarjassa. Hän valmistui vuonna 2000. Tämän jälkeen Calderon oli apuvalmentaja Long Beachin yliopiston naisten joukkueessa viiden vuoden ajan. Hän valmensi samalla junioreiden maajoukkueen mitalille nuorten olympialaisissa. Lopetettuaan valmentamisen yliopistossa ja junioreissa hänestä tuli ammattilaisrantalentopalloilija Yhdysvalloissa.


title: J. P. Calderon

text: Selviytyjissä Calderon aloitti viiden hengen ryhmässä Hispanikin heimossa. Heimojen yhdistämisen jälkeen hänestä tuli Rarotongan jäsen. Calderon oli ensimmäinen jäsen, joka äänestettiin heimosta, ja koko kilpailusta pois. Hän ehti olla mukana kilpailussa vain 11. päivää. Suuri syy J.P:n äänestämiseen pois kilpailusta oli hänen hyvä fyysinen kuntonsa, joka toisi hänelle paljon voittoja lähestyvissä yksilökilpailuissa.


title: J. P. Calderon

text: Vuonna 2007 Calderon esiintyi tosi-tv-sarjassa "Janice Dickinsonin mallitoimisto" (engl. "The Janice Dickinson Modeling Agency"). Ohjelmassa Calderon sanoi toivoneensa jo nuoresta asti olevansa malli jonain päivänä. "Instinct Magazine" teki sarjan jälkeen Calderonista pääjutun lehteensä, jossa Calderon tunnusti olevansa homoseksuaali.


title: Ville Lehtonen

text: Ville Lehtonen (s. 6. helmikuuta 1985 Turku) on entinen suomalainen jalkapalloilija. Hänen pelipaikkansa oli keskuspuolustaja.


title: Ville Lehtonen

text:
Lehtonen edusti Turun Palloseuraa vuosina 2003–2008. Hän on pelannut myös ranskalaisen FC Metzin junioriakatemiassa kahden kauden ajan.
Lehtonen joutui lopettamaan uransa vuonna 2008 leikkausvirheen vuoksi.


title: Ville Lehtonen

text: Hän on pelannut 13 nuorten maaottelua ja 30 poikamaaottelua.


title: Sirpa Koivu

text: Sirpa Koivu (s. 15. tammikuuta 1938) on vuoden 1956 Miss Suomi. Kilpailuun oli valittu 28 kokelasta 90 ehdokkaan joukosta. Arkipuku-, uimapuku- ja juhlapukukierrokset käytiin yleisön edessä täydessä Messuhallissa. Tuomaristossa oli elokuva-alan, kuvanveiston ja julkisen sanan edustajia. Koivu valittiin voittajaksi yksimielisesti. Hän oli valinnan aikaan 18-vuotias salolainen leninkiliikkeen työntekijä ja mannekiini. Miss Maailma- ja Miss Eurooppa- kilpailuissa Koivu ei saavuttanut menestystä.


title: Kilpineito

text:
Kilpineito tai aseneito (islanniksi "skjaldmær") on islantilaisissa saagoissa esiintyvä naimaton nuori nainen, joka osallistui taisteluihin.
Tunnetuimpia heistä olivat Hervör "Hervörin saagassa" ja Brynhildr "Völsungain saagassa".


title: Kilpineito

text: Muutamat antiikin ja keskiajan historioitsijat kertovat, että pohjoisten kansojen joukkoihin olisi todellisuudessakin kuulunut naissotureita. Saxo Grammaticus mainitsee, että Tanskan puolen joukkoihin olisi kuulunut kolmesataa naispuolista taistelijaa Bråvallan taistelussa. Antiikin historioitsijoiden mukaan myös kimbrien, markomannien ja goottien armeijoissa olisi sotinut naisia. On kuitenkin epäselvää, onko näiden kertomusten taustalla todellisia tapahtumia vai vain myyttejä.


title: Pfaffenhofen an der Ilm

text: Pfaffenhofen an der Ilm (virallisesti Pfaffenhofen a.d.Ilm) on kaupunki Saksassa, Baijerin osavaltion keskiosassa Münchenin pohjoispuolella. Se on samannimisen piirikunnan suurin kaupunki.


title: Pfaffenhofen an der Ilm

text: Varhaisin maininta Pfaffenhofen an der Ilmista on vuodelta 1140. Kaupunkioikeudet se sai vuonna 1438. Vuonna 1632 kaupunkiin iski rutto, 1 800 asukkaasta jäi henkiin vain 700. Itävallan perimyssodan aikana 15. huhtikuuta 1745 kaupungin läheisyydessä käytiin ankara taistelu ("Schlacht bei Pfaffenhofen") Ranskan ja Itävallan joukkojen välillä. Taisteluihin osallistui noin 12 200 henkilöä, joista kaatui, haavoittui tai merkittiin kadonneeksi noin 3200. Kaupungin kehitys sai merkittävän sysäyksen rautatiestä 1860-luvulla. Asukasluku kasvoi neljään tuhanteen 1900-luvun alkuun mennessä. Toisen maailmansodan jälkeen kaupunki on saanut muuttajia Münchenistä, entisen DDR:n alueelta sekä Pohjois-Saksasta. Väkiluku ylitti 20 000 vuonna 1992.


title: Pfaffenhofen an der Ilm

text: Pfaffenhofen a.d.Ilmin huomattaviin rakennuksiin kuuluu "Die Stadtpfarrkirche St. Johannes Baptist" jota alettiin rakentaa 1393 goottilaisen tyylin mukaan. Edellinen kirkko tuhoutui kaupungin suurpalossa 1388. Kirkon 77 metriä korkea torni valmistui 1531. Kirkon läheisyydessä on kaupungin uusgoottilainen raatihuone. Pfaffenhofenissa on tavanomaisten oppilaitosten lisäksi musiikkioppilaitos, joka tarjoaa monentasoista säveltaiteen opetusta noin 600:lle opiskelijalle. Kaupungissa sijaitsevat muun muassa elintarviketuottaja "HiPP"in ja vaateripustimia valmistavan "MAWA"n tuotantolaitokset. Paikallinen olutpanimo "Brauhaus Pfaffenhofen" valmistaa "Urbanus"-nimistä olutta. Kaupungissa toimii urheiluseura "EC Pfaffenhofen", jonka lajeja ovat jääkiekko, taitoluistelu sekä curlingin kaltainen "Eisstockschiessen". Kaikkiaan urheiluseuroja on yli 50.


title: Pfaffenhofen an der Ilm

text: Moottoritie A9 (Berliini–München) kulkee Pfaffenhofen a.d.Ilmin itäpuolelta. Etäisyys Münchenistä on noin 40 km ja Berliinistä noin 490 km. Kaupungin halki kulkee Nürnberg–Ingolstadt–München -rautatie. Pfaffenhofenin aseman etäisyys Münchenin päärautatieasemalta on 49,7 km. Münchenin lentoasemalle ("Franz Josef Straußin lentoasema") matkaa kertyy noin 45 km.


title: Apumatti

text: Apumatti on shakkiongelma, jossa molemmat osapuolet toimivat yhdessä tavoitteena mustan matitus. Kaikkien siirtojen tulee olla normaalien shakkisääntöjen mukaisia. Eli jos musta tekee jollain siirrolla shakin valkean tulee reagoida siihen, vaikka he pelaavatkin ”samalla puolella”. Apumateissa musta yleensä siirtää ensin ja valkea jatkaa, ja viimeisellä valkean siirrolla mustasta tulee matti. Esimerkiksi kahden siirron apumatissa musta aloittaa, valkea jatkaa, musta siirtää ja valkea matittaa. Siksi myös mustan siirto merkitään ensin.


title: Apumatti

text: Esimerkkiongelmassa on apumatti kahdeksassa siirrossa Z. Maslarilta (Die Schwalbe 1981). Ratkaisu on seuraava (Musta aloittaa):


title: Apumatti

text: Joskus myös valkea aloittaa siirtämään, mikä merkitään ongelmaan puolikkailla. Jos kyseessä on apumatti 2.5 siirrossa, valkea siirtää kolme ja musta kaksi kertaa. Apumatteja voi yhdistellä muihin shakkiongelmiin, kuten sarjasiirtoisiin. Niissä toinen osapuoli siirtää ensin tietyn määrän siirtoja ja lopuksi toinen matittaa yhdellä siirrolla.


title: Apumatti

text: Ensimmäisen apumattiongelman julkaisi saksalainen suurmestari Max Lange saksalaisessa lehdessä vuonna 1854. Ongelma alkoi valkean siirrolla, ja siinä oli useita tapoja päästä samaan mattitilanteeseen. Tätä kutsutaan ongelmissa duaaliksi, jota pidetään ongelman arvoa laskevana tekijänä nykyisin. Yhdysvaltalainen shakkiongelmien tekijä Sam Loyd julkaisi ensimmäisen standardiapumatin Chess Monthly -lehdessä. Siinä musta aloitti ja se sisälsi yhden houkutuksen. Siinäkin oli yksi sivuratkaisu, mutta se oli silti paljon parempi kuin Langen ongelma. Tämä apumatti oli perusta nykyiselle apumattigenrelle. Apumatti on nykyään toiseksi suosituin shakkiongelmien muoto heti tavallisen matin jälkeen, eikä sitä enää lueta satushakin osaksi.


title: Goatmoon

text: Goatmoon on suomalainen yhden miehen black metal -yhtye, joka on perustettu vuonna 2002 Lappeenrannassa.


title: Goatmoon

text: Jaakko Lähde (artistinimitys BlackGoat) perusti Goatmoonin entisen bändinsä Count Lähteen raunioista. Goatmoon äänitti kuusi demoa vuosina 2002–2005. Joulukuussa 2004 Goatmoon julkaisi ensimmäisen albuminsa Werewolf Recordsin kautta. Osa kuuntelijoista luokittelee yhtyeen NSBM-yhtyeeksi, koska lyriikoissa käsitellään valkoista ylivaltaa ja antisemitismiä. Loputon Gehennan liekki -dokumentissa Lähde sanoo, että hänet on tuomittu hautakivien kaatamisesta.


title: Barbara Bach

text: Barbara Bach (s. 27. elokuuta 1947) on yhdysvaltalainen näyttelijä ja malli. Hän näytteli Bond-tyttö Anya Amasovaa elokuvassa "007 rakastettuni" vuonna 1977. Hän on naimisissa muusikko Ringo Starrin kanssa.


title: Barbara Bach

text: Bach syntyi New Yorkin Queensissä Marjorie ja Howard Goldbachin viidestä lapsesta vanhimpana. Hänen isänsä oli Australian juutalainen ja äiti katolinen. Barbara kävi katolisen koulun, jonka lopetti kuusitoistavuotiaana, koska halusi malliksi. Hän pääsikin heti mallilistojen kärkeen.


title: Barbara Bach

text: Vuonna 1971 Bach työskenteli muiden Bond-tyttöjen kuten Claudine Augerin ja Barbara Bouchetin kanssa pienissä elokuvissa. Vuonna 1975 hän erosi miehestään Augusto Gregorinistä ja muutti takaisin Yhdysvaltoihin kahden pienen lapsensa kanssa. Vuonna 1977 hän sai roolin Bond-elokuvasta "007 rakastettuni" ja hänestä tuli suosittu seksisymboli. Hän ei ole työskennellyt näyttelijänä vuoden 1986 jälkeen. Yhteensä hän on tehnyt 28 elokuvaa. Hän esiintyi useissa miehensä Ringo Starrin musiikkivideoissa.


title: Barbara Bach

text: Vuonna 1966, Rooman lennolla, hän tutustui italialaiseen liikemieheen Augosto Gregoriiniin. He menivät naimisiin vuonna 1968, ja ensimmäinen lapsi Francesca Gregorini syntyi elokuussa 1968. Poika Gianni syntyi vuonna 1972. Eron jälkeen hän tapasi vuonna 1980 Ringo Starrin elokuvan "Caveman" kuvauksissa. He menivät naimisiin seuraavana vuonna.


title: XL Recordings

text: XL Recordings on brittiläinen itsenäinen levy-yhtiö, jonka Nick Halkes, Tim Palmer ja Richard Russell Beggars Banquet Recordsin kanssa perustivat vuonna 1989. Levy-yhtiö julkaisi tällöin pääasiassa rave- ja dance-musiikkia.


title: XL Recordings

text: Radioheadin keulahahmo Thom Yorke julkaisi soololevynsä "The Eraserin" XL:n kautta heinäkuussa 2006. Myös Radioheadin albumit "In Rainbows" (2007) ja "A Moon Shaped Pool" julkaistiin XL:n kautta. Yhtiö osti oikeudet myös Radioheadin EMI:lle vuosina 1993–2003 levyttämiin albumeihin.


title: XL Recordings

text: 1990-luvun lopulla XL:n musiikkityyli laajeni toisiin genreihin kuten freak-folkiin, vaihtoehtorockiin ja hip hopiin. Levy-yhtiölle levyttäneitä artisteja ovat muun muassa:


title: Kenny McCormick

text: Kenneth ”Kenny” McCormick on yksi "South Park" -televisiosarjan neljästä päähahmosta. Kennyllä on päällään oranssi takki, jonka huppu peittää koko kasvot silmiä lukuun ottamatta. Tämän takia Kennyn puhe on epäselvää muminaa (hahmon ääninäyttelijä Matt Stone on kertonut puhuvansa nyrkkiinsä saadakseen aikaan muminaefektin). Kenny on tunnettu myös siitä, että aikaisemmissa tuotantokausissa hän kuoli lähes jokaisessa jaksossa. Monta kertaa Kennyn kuoltua Stan ja Kyle lausuivat tilanteesta riippuen vuorosanat: ”Voi luoja! Ne tappoivat Kennyn!” () ja ”Paskiaiset!” ("You Bastards!")


title: Kenny McCormick

text: Kennyn perhe on köyhä, sillä hänen isänsä Stuart ja äitinsä Carol ovat työttömiä alkoholisteja. Kennyn perheessä esiintyy myös paljon perheväkivaltaa. Kennyllä on vanhempi veli Kevin ja pikkusisko Karen, mutta näitä kahta on nähty sarjassa harvoin, eikä heistä tiedetä paljoa. Kennyn perhe on näiden neljän pojan perheistä köyhin, ja Eric Cartman kiusaakin häntä usein tästä syystä. Eräässä jaksossa Kennyllä on kuitenkin varaa ostaa PlayStation Portable. Useissa jaksoissa Kenny valistaa Cartmania, mutta myös muita kavereitaan sukupuoliasioissa, joista hän tuntuu tietävän muita enemmän.


title: Kenny McCormick

text: Kennyn kasvot on nähty paljaana ensin "South Park" -elokuvassa "" ja myöhemmin jaksoissa "Jeffersonit" ("The Jeffersons"), "Pakkohäviön edessä" ("The Losing Edge"), "Parhaat kaverit" ("Super Best Friends") ja "Täit" ("Lice Capades") ja sittemmin välillä uusimpien tuotantokausien jaksoissa joko osittain peitettyinä tai kokonaan paljaana. Jaksoissa "Pakkohäviön edessä", "Täit", "Jeffersonit" ja "Margaretaville" ja "The Jeffersons" Kenny jopa puhuu selvästi ja ymmärrettävästi.


title: Kenny McCormick

text: Jakson "Cripple Fight" eräässä kohtauksessa Timmy antaa Jimmylle Kennyn puvun suututtuaan Jimmylle ja Jimmy pukee sen päälleen. Jimmyn kävellessä pois hänen ympärillään tapahtuu samantapaisia hengenvaarallisia asioita, jotka ovat usein aihettaneet Kennylle kuoleman, mutta joista Jimmy kuitenkin selviää. Kennyn oranssi puku saattaisi siis tuottaa huonoa onnea ja aiheuttaa hänen jatkuvasti toistuvat menehtymisensä. Jotkut Kennyn kuolemat ovat vain jakson loppuhuipennuksia, ja myöhempien jaksojen takaumissa käy ilmi että Kenny ei oikeasti kuollutkaan. Sarjan luojat Trey Parker ja Matt Stone ovat kertoneet tappaneensa Kennyn niin usein ja raa'asti hänen köyhyytensä takia.


title: Kenny McCormick

text: Kenny selvisi hengissä ensimmäisen kerran joulujaksossa ”Jouluhenkilö” ("Mr. Hankey, the Christmas Poo"), ja seitsemännestä kaudesta lähtien Kenny on kuollut vain harvakseltaan. Trey Parker ja Matt Stone ovat kertoneet luopuneensa Kennyn tappamisesta joka jaksossa, koska kyllästyivät keksimään aina erilaisia tapoja saada Kenny hengiltä. Kennyn kuolema on pelastanut monesti muut pojat ja joskus jopa koko maailman; Kennyn ansiosta taivas voitti helvetin jaksossa "Best Friends Forever".


title: Kenny McCormick

text: Kauden 14 jaksossa "Mysterion Rises" paljastuu Kennyn olleen salaperäinen Mysterion, joka esiteltiin kauden 13 jaksossa "The Coon". Kenny puhuu ensimmäistä kertaa kuolemistaan suoraan, paljastaen ettei voi kuolla, vaan herää joka aamu omassa sängyssään kuin mitään ei olisi tapahtunut.


title: Kenny McCormick

text: Kenny nähtiin ensikertaa muiden lapsien tavoin lyhyt pätkässä "Spirit of Christmas".


title: TBD Records

text: TBD Records (ennen Side One Recordings) on yhdysvaltalainen levy-yhtiö, jonka perustajat ovat Coran Capshaw, Ron Lafitte ja Phil Costello. Se on ATO Recordsin sivuyhtiö, ja sen emoyhtiö on Sony BMG. Yhtiö perustettiin elokuussa 2007.


title: Jenny Lind

text: Jenny Lind, "oik. Johanna Maria Lind, myöh. Lind Goldschmidt" (6. lokakuuta 1820 Tukholma – 2. marraskuuta 1887 Malvern, Englanti), oli ruotsalainen oopperalaulaja. Hänet tunnettiin kutsumanimellä "Ruotsin satakieli". Hän oli sopraano ja saavutti valtaisan suosion Yhdysvaltain kiertueellaan vuonna 1850. Lindin lahjakkuus havaittiin jo nuorena: hänen ollessaan yhdeksänvuotias Ruotsin kuninkaallisen oopperan tanssijan Lundbergin palvelija kiinnitti huomionsa hänen erityiseen lauluääneensä. Seuraavana päivänä palvelija järjesti tapaamisen Lundbergin kanssa, mikä auttoi Lindiä pääsemään Kuninkaalliseen teatterikouluun.


title: Jenny Lind

text: Jenny Lindin puoliso vuodesta 1852 oli saksalaissyntyinen pianisti ja säveltäjä Otto Goldschmidt (1829–1907).


title: Jenny Lind

text: Jenny Lind on Ruotsin 50 kruunun setelin aiheena. Norwegian Air Shuttle on maalauttanut hänen kuvansa yhden Boeing 737-800 -koneensa pyrstöön.


title: De Broglien aallonpituus

text: De Broglien aallonpituus on hiukkasen aallonpituus kvanttimekaniikassa.


title: De Broglien aallonpituus

text:
Louis de Broglie huomasi, ettei fotoni ole ainoa hiukkanen, jolla on sekä hiukkasluonne että aaltoluonne. Vuonna 1924 hän teki väitöskirjassaan hypoteesin, että myös ainehiukkasilla, kuten elektroneilla, on aaltoluonne. Hän esitti hiukkasten aallonpituuden laskemiseen kaavan :
jossa


title: De Broglien aallonpituus

text: Hypoteesi hiukkasten aallonpituudesta liittyy aalto-hiukkasdualismiin, josta johtuen tietyt hiukkasiin ja sähkömagneettiseen säteilyyn liittyvät fysikaaliset ilmiöt voidaan selittää joko aaltoliike- tai hiukkaskuvassa. Aaltoliikekuvassa selittyviä ominaisuuksia ovat muun muassa interferenssi esimerkiksi diffraktion yhteydessä ja polarisaatio. Hiukkasluonne taas selittää valosähköisen ilmiön, mustan kappaleen säteilyn ja Comptonin sironnan.


title: Aeropro

text: Aeropro .s.r.o. on slovakialainen kevytilmailun lentokoneiden valmistaja.


title: Aeropro

text: Yhtiö on valmistanut lentokoneita vuodesta 1990. Yhtiön tuote oli aluksi nimeltaan FOX, mutta sen nimi muutettiin muotoon Eurofox vuoden 1995 aikana uudistetun mallin myötä. Lentokone uudistettiin myös vuonna 1999. Yhtiön tehtaat sijaitsevat Nitrassa, Lounais-Slovakiassa.


title: Aeropro

text:
Eurofox-konetta markkinoidaan Euroopassa ultrakevyenä lentokoneena ja USA:ssa LSA-luokan lentokoneena.
Eurofox-koneita on myyty alkuvuoteen 2010 mennessä noin 300 kappaletta.


title: Bonnaroo

text: Bonnaroo Music and Arts Festival on vuotuinen nelipäiväinen musiikkifestivaali, jonka järjestävät Superfly Productions ja AC Entertainment Manchesterissa, Tennesseen osavaltiossa Yhdysvalloissa. Festivaali järjestettiin ensimmäistä kertaa vuonna 2002. Se pidetään 2,8 neliökilometrin laajuisella alueella maatilalla. Pääareenalle, What Stagelle, mahtuu 100 000 ihmistä ja toiselle areenalle, Which Stagelle, 30 000 ihmistä.


title: Bonnaroo

text: Kymmenes Bonnaroo-festivaali järjestetään 9.-12. kesäkuuta 2011. Päälava "What Stagen" esiintyjiä ovat mm. Arcade Fire, The Decemberists, Eminem, Black Uhuru, Wiz Khalifa ja The Black Keys.


title: Bonnaroo

text: Vuoden 2008 Bonnaroo-festivaalit pidettiin 12.-15. kesäkuuta 2008. Vuoden 2007 Bonnaroo-festivaalit pidettiin 14-17. kesäkuuta 2007. Kaikki 80 000 lippua myytiin. Vuoden 2006 Bonnaroo-festivaalit pidettiin 16-18. kesäkuuta 2006. Kaikki 80 000 lippua myytiin.Vuoden 2005 Bonnaroo-festivaalit pidettiin 10-12. kesäkuuta 2005, ja yli 75 000 ihmistä tuli festivaaleille.Vuoden 2004 Bonnaroo-festivaalit pidettiin 11-13. kesäkuuta 2004, ja kävijöitä oli yli 90 000. Vuoden 2003 Bonnaroo-festivaalit pidettiin 13-15. kesäkuuta 2003, ja kävijöitä oli noin 80 000. Vuoden 2002 Bonnaroo-festivaalit pidettiin 21-23. kesäkuuta. Yli 70 000 lippua myytiin.


title: Synteettinen kuitu

text: Synteettinen kuitu eli tekokuitu on ihmisen kehittämää ja kemiallis-fysikaalisin menetelmin valmistamaa kuitua, joka pyrkii jäljittelemään luonnonkuituja tai olemaan ominaisuuksiltaan niitä jossain suhteessa parempaa. Ensimmäiset synteettiset kuidut keksittiin 1800-luvun lopulla, ja 1940-luvulta lähtien niistä on tullut erittäin tärkeitä raaka-aineita erityisesti tekstiilien valmistuksessa (mm. nailon, elastaani ja viskoosi), mutta myös monilla muilla tuotannon aloilla (mm. lasikuitu, mineraalivilla ja kevlar).


title: Synteettinen kuitu

text: Tekokuituja valmistetaan pääasiassa sulattamalla tai liuottamalla polymeerejä, keraameja tai metalleja pehmeäksi massaksi ja puristamalla massa sitten suulakkeen pienten reikien läpi väliaineeseen, joka kovettaa sen ohuiksi säikeiksi eli kuiduiksi.


title: Synteettinen kuitu

text: Tekokuidut jaetaan seuraaviin ryhmiin:


title: Synteettinen kuitu

text: Tekokuituja valmistetaan lähinnä neljällä eri menetelmällä:


title: Mikrokliini

text: Mikrokliini (KAlSiO) on tärkeä magmakiviä muodostava tektosilikaattimineraali. Se on runsaasti kaliumia sisältä kalimaasälpä. Mikrokliini sisältää usein pieniä määriä natriumia. Se on yleinen graniiteissa ja pegmatiiteissa, ja mineraalia muodostuu ortoklaasin hitaan jäähtymisen aikana, sillä se on ortoklaasia vakaampi alhaisimmissa lämpötiloissa.


title: Mikrokliini

text: Sanidiini on kolmas kalimaasälvän polymorfi, joka on vakaa ortoklaasia korkeammissa lämpötiloissa. Mikrokliini voi olla väriltään kirkas, valkoinen, vaaleankeltainen, tiilenpunainen tai vihteä, ja sille on luonteenomaista risuaitakaksostuminen, joka on seurausta monokliinisen ortoklaasin muutoksesta trikliiniseksi mikrokliiniksi.


title: Mikrokliini

text: Mikrokliini on kemiallisesti samanlainen monokliinisen ortoklaasin kanssa, mutta koska se kuuluu trikliiniseen järjestelmään, särmäkulma on aavistuksen suoraa kulmaa pienempi. Mineraali on täysin säännöllinen kaliummaasälvän trikliininen muunnos ja on ortoklaasin kanssa dimorfinen eli kaksimuotinen.


title: Mikrokliini

text: Mikrokliini ja ortoklaasi ovat monelta fyysiseltä osaltaan identtisiä, mutta mikrokliini voidaan erottaa röntgensäteillä tai optisella tutkimuksella. Polarisoivalla mikroskoopilla tutkittaessa mikrokliinissä näkyy pikkuruista kertauskaksostumista, joka muodostaa ristikkomaisia rakenteita, joista ei voi erehtyä.


title: Mikrokliini

text: Pertiitti on joko mikrokliiniä tai ortoklaasia, jossa esiintyy ohuita suotautuneen albiitin lamelleja.


title: Mikrokliini

text: Amatsonikivi eli amatsoniitti on kaunis, mikrokliinin vihreä muunnos. Sitä ei löydy Amazonin altaan alueelta, mutta sen nimenneet espanjalaiset tutkijat ilmeisesti sekoittivat sen toiseen alueelta löytyvään vihreään mineraaliin.


title: Mikrokliini

text: Myös natriumia sisältävää anortoklaasiksi nimettyä kalimaasälpää esiintyy. Se on kiteinen KAlSiO:n ja NaAlSiO:n kiinteä liuos, jossa kalium-alumiinisilikaatti on hallitsevassa osassa.


title: Mark Stent

text: Mark Stent on englantilainen musiikkituottaja ja teknikko, joka on työskennellyt sellaisten artistien kuten The KLF, Björk, Muse, Radiohead, Keane, Depeche Mode, Erasure, Hard-Fi, Massive Attack, Janet Jackson, Madonna, Marilyn Manson, Dave Matthews, No Doubt, Beth Orton, Oasis, Gwen Stefani, Spice Girls, Take That, Linkin Park, Craig David, S Club 7, Wheatus, U2, Britney Spears, Goldfrapp ja Maroon 5 kanssa. "Spike" toimii pääosin miksaajana.


title: Mark Stent

text: Stent työskentelee Olympic-studioilla Barnesissa Lontoossa. EMI maksoi rakennuksen ja Stent sen välineet.


title: Frederick Boyle

text: Frederick William Boyle (s. 1949) on melbournelainen mies, joka surmasi vaimonsa Edwina Boylen (1953–1983) lokakuussa 1983. Boyle piilotteli vaimonsa ruumista pihallaan olevassa tynnyrissä lähes 23 vuoden ajan. Kahdelle tyttärelleen Boyle uskotteli, että heidän äitinsä oli karannut rekkakuskin matkaan. Edwina Boylen ruumiin löysi Frederick Boylen vävy siivotessaan perheen kodin takapihaa lokakuussa 2006. Edwinan ruumis löytyi 170-litraisesta tynnyristä, johon Frederick Boyle oli hänet paniikissa piilottanut.


title: Frederick Boyle

text: Boyle kiisti syyllisyytensä vaimonsa kuolemaan, mutta helmikuussa 2008 12-jäseninen valamiehistö katsoi hänet syylliseksi. Maaliskuussa 2008 Boyle tuomittiin murhasta 21 vuodeksi vankeuteen. Hän voi anoa ehdonalaiseen vapauteen 17 vuoden vankeuden jälkeen.


title: Lyngdal

text: Lyngdal on Norjan kunta ja kaupunki Länsi-Agderin läänissä maan etelärannikolla. Se rajoittuu lännessä Farsundiin, pohjoisessa Kvinesdaliin ja Hægebostadiin sekä idässä Audnedaliin ja Lindesnesiin. Tammikuussa 2013 tehdyn väestönlaskennan mukaan Lyngdalin kunnassa oli 8 011 asukasta.


title: Lyngdal

text: Paikkakunnan perinteisiä elinkeinoja ovat olleet maanviljely, metsätalous, kalastus ja merenkulku. Kaupankäynnillä ja kestikievareilla on myös pitkät perinteet. Maatilojen ohessa on ollut myllyjä ja sahoja.


title: Lyngdal

text: Kuningas Pyhä Olavi on perimätiedon mukaan hakenut suojaa Sælørin saariston luonnonsatamasta 1028. Agnefestin luonnonsatama haki luotsipaikkaoikeuksia () vuonna 1771.


title: Lyngdal

text: Lyngdalin seurakuntapiiri () koostui jo satoja vuosia sitten Kvåsin, Ån ja Austadin seurakunnista, jossa Ån kirkko toimi pääpaikkana. 1600- ja 1700-luvuilla monet muuttivat Hollantiin ja 1800–1900-luvuilla Yhdysvaltoihin.


title: Lyngdal

text: Nykyinen Lyngdalin kunta perustettiin vuonna 1963 Austadin, Kvåsin ja Lyngdalin kuntien sekä Spangereidin kunnan länsiosien yhteenliittymänä.


title: Sitriini

text: Sitriini on kvartsin muunnos. Sen väri vaihtelee kalpeankeltaisesta ruskeaan. Sitriinissä esiintyy rautaepäpuhtauksia, ja sitä on vain vähän luonnossa. Suurin osa kaupallisesta sitriinistä on itse asiassa keinotekoisesti lämpökäsiteltyä ametistia tai savukvartsia. Suurin luonnollisen sitriinin tuottaja on Brasilia ja suurin osa sen sitriinistä tuotetaan Rio Grande do Sulin osavaltiossa.


title: Sitriini

text: Muinoin sitriiniä kannettiin mukana suojaamassa käärmeiden myrkkyä ja pahoja ajatuksia vastaan.


title: Sitriini

text: Hiottua sitriiniä on silminnähtävästi lähes mahdotonta erottaa keltaisesta topaasista.


title: Sitriini

text: Sitriiniä kutsutaan myös nimillä Bahian topaasi, Intialainen topaasi, Kultatopaasi, Kvartsitopaasi, Madeiran topaasi, Palmira-topaasi, Rio Granden topaasi, Salamancan topaasi, Serra-topaasi, Skotlantilainen topaasi ja Topaasikvartsi.


title: Sérgio Mendes

text: Sérgio Mendes (s. 11. helmikuuta 1941 Niterói, Brasilia) on brasilialainen bossa nova -pianisti ja orkesterinjohtaja. Hän on voittanut Grammy-palkinnon vuonna 1992 ja hänellä on useita Yhdysvaltojen top-10 -listalle nousseita kappaleita. Mendesiä pidetään yhtenä bossa novan suurimmista vaikuttajista.


title: Sérgio Mendes

text: Mendes pääsi jo 1950-luvun lopulla soittamaan yhdessä Antônio Carlos Jobimin yhtyeeseen. Vuonna 1961 hän julkaisi yhtyeensä Sexteto Bossa Rio kanssa esikoisalbuminsa "Dance Moderno". Kierrettyään Yhdysvaltoja ja Eurooppaa yhtyeensä kanssa Mendes asettui Yhdysvaltoihin vuonna 1964. Muutaman huonommin menestyneen levyn jälkeen Mendesin läpimurto tapahtui Sérgio Mendes & Brasil '66- yhtyeen levytyksellä Jorge Benin kappaleesta "Mas que Nada". Yhtyeen menestys jatkui Bacharach/David-, Beatles- ja Simon & Garfunkel- covereilla.


title: Sérgio Mendes

text: 1970-luvulla Mendes julkaisi edelleen säännöllisesti albumeja, mutta niistä ei noussut edeltäjiensä veroisia menestyksiä. Vasta vuoden 1983 single "Never Gonna Let You Go" toi Mendesille tämän uran suurimman hitin. 1990-luvun lopulla alkanut kasvanut kiinnostus lounge-musiikkiin on nostanut Mendesin uudelleen esiin. Vuonna 2006 joukko yhdysvaltalaisia hiphop- ja soulmuusikkoja levytti "Timeless"- tribuutti-albumin Mendesille.


title: The Eraser

text: The Eraser on Radioheadin laulajan Thom Yorken sooloalbumi, joka julkaistiin 10. heinäkuuta 2006 Britanniassa ja 11. heinäkuuta Yhdysvalloissa ja Kanadassa. Albumi nousi sijalle 3 Britannian albumilistalla ja sijalle 2 Billboard 200-listalla Yhdysvalloissa, myyden yli 90 000 kopiota ensimmäisellä viikollaan. "The Eraser" oli ehdokkaana sekä Mercury-palkinnon ja vuoden 2007 Grammy-palkinnon (paras vaihtoehtoalbumi) saajaksi.


title: The Eraser

text: Kaikki kappaleet kirjoittanut Thom Yorke, ellei toisin mainittu.


title: Savukvartsi

text: Savukvartsi on väriltään ruskeasta mustaan vaihteleva kvartsin muunnos. Se syntyy ilmeisesti alumiinipitoisen vuorikiteen luonnollisesta (tai keinotekoisesta) säteilytyksestä. Erittäin tummanruskeista ja mustista savukvartseista käytetään nimitystä morion.


title: Savukvartsi

text: Kuten muutkin kvartsijalokivet, savukvartsi on piidioksidikide (SiO), jonka vähäiset rautaepäpuhtaudet antavat sille sen värin.


title: Savukvartsi

text: Savukvartsia on myös kutsuttu virheellisesti savutopaasiksi.


title: Kaskenkatu–Aurakatu

text: Kaskenkatu-Aurakatu () on yksi Turun keskustan ruutukaava-alueen nk. perspektiivikaduista. Se kulkee Aurakadun nimisenä Puolalanmäeltä, Turun taidemuseon edustalta, Aurajoelle, josta se jatkuu Kaskenkatuna Kaskenmäen yli. Aurajoen yli katu kulkee Auransiltaa pitkin. Kaskenkatu muuttuu Kunnallissairaalantien risteyksen jälkeen Kaskentieksi, joka puolestaan yhdistyy Kaarinaan kulkevaan Uudenmaantiehen.


title: Kaskenkatu–Aurakatu

text: Pituutta Aurakadulla on noin 700 metriä ja Kaskenkadulla noin 800 metriä.


title: Kaskenkatu–Aurakatu

text: Kaskenkatu ja Aurakatu muodostavat yhden kolmesta C. L. Engelin Turun palon jälkeen suunnitteleman ruutukaavan muita leveämmistä kaduista, ns. perspektiivikadusta, joille oli suunniteltu myös silta Aurajoen yli.


title: Kaskenkatu–Aurakatu

text: Kadut tunnettiin Itäisenä ja Läntisenä Aurakatuna 1890-luvulle asti, jolloin perustettu nimistökomitea muutti Läntisen Aurakadun nimeksi pelkän Aurakadun, ja Itäisen Aurakadun nimeksi Kaskenkadun.


title: Kaskenkatu–Aurakatu

text: Kadut yhdistävä Auransilta valmistui nykyiseen muotoonsa vuonna 1907.


title: Kaskenkatu–Aurakatu

text: Vuonna 1957 Aurakadun ja Eerikinkadun kulmaan asennettiin Turun ensimmäiset liikennevalot. Vuonna 1995 Aurakatu muutettiin Linnankadun ja Yliopistonkadun väliltä joukkoliikennekaduksi.


title: Kaskenkatu–Aurakatu

text: Aurakadun varrella sijaitsevat muiden muassa seuraavat rakennukset, alkaen Aurajoelta:


title: Kaskenkatu–Aurakatu

text: Kaskenkadun varrella sijaitsevat:


title: Kaskenkatu–Aurakatu

text: Kaskenkatuun rajoittuvat Vartiovuorenmäen puistoalue ja Samppalinnanpuisto, sekä Hämeenkadun ja Itäisen Rantakadun välissä sijaitseva Runeberginpuisto.


title: Syöttöshakki

text: Syöttöshakki, jota kutsutaan myös häviäjän shakiksi tai itsemurhashakiksi on shakin variaatio, jossa on tarkoituksena syöttää omat nappulansa vastustajalle. Pelin voittaa se pelaaja, jonka kaikki nappulat on lyöty. Kaikki nappulat liikkuvat ja lyövät normaalisti, mutta muutama erikoissääntö pätee.Syöttöshakissa pätevät myös ikuinen shakki, 50 siirron sääntö ja siirtojen toisto, jotka aiheuttavat tasapelin. Tasapeli seuraa myös, jos kumpikaan pelaaja ei voi enää menettää kaikkia nappuloitaan. Näin käy esimerkiksi, jos jäljellä ovat vain eriväriset lähetit tai samalla rivillä olevat sotilaat, jotka eivät ole ohittaneet toisiaan.


title: Syöttöshakki

text: Pakollisen syömisen takia syöttöshakissa seuraa usein pitkiä siirtosarjoja, joissa toinen pelaaja joutuu syömään paljon vastustajan nappuloita. Tämä tarkoittaa sitä, että pienikin virhe voi helposti pilata koko pelin.


title: Syöttöshakki

text: Häviäviin avauksiin kuuluvat 1. b4, d3, d4, e4, f4, h3, h4, Rc3 ja Rf3. Nämä kaikki avaukset on ratkaistu tietokoneilla, ja jos valkea pelaa jonkin näistä ensimmäisenä siirtonaan, musta voi pakottaa itselleen voiton. Useat kokeneet syöttöshakin pelaajat muistavat ulkoa vaadittavat siirtosarjat.


title: Capucine

text: Capucine (oik. Germaine Lefebvre, 6. tammikuuta 1928 – 17. maaliskuuta 1990) oli ranskalainen näyttelijä ja malli, joka tunnetaan parhaiten roolistaan Simone Clouseauna elokuvassa "Vaaleanpunainen pantteri".


title: Capucine

text: Germaine Lefebvre syntyi Saint-Raphaëlissa, Varissa. Hänen ollessaan 17-vuotiaana ajamassa vaunuissa Pariisissa, mainoskuvaaja huomasi hänet. Hänestä tuli pian menestynyt vaatemalli. Hän työskenteli mm. Christian Diorille. Malliaikanaan hän otti uuden nimen Capucine (ranskaa koristekrassille). Tänä aikana hän tapasi tulevan näyttelijättären Audrey Hepburnin. Molemmat olivat malleina Ranskassa ja heistä tuli ystävät Capucinen elämän loppuun asti. Hepburn esti monta kertaa Capucinen itsemurhayritykset (he asuivat kummatkin Sveitsissä).


title: Capucine

text: Capucine teki filmidebyyttinsä vuoden 1949 elokuvassa "Rendez-vous de Juillet". Elokuvan kuvauksissa hän tapasi Pierre Trabaudin ja he menivät naimisiin seuraavana vuonna. Avioliitto kesti vain kuusi kuukautta eikä Capucine mennyt enää uudestaan naimisiin. Vuonna 1957 elokuvaohjaaja Charles K. Feldman löysi hänet mallintöistä New York Citystä. Feldman toi hänet Hollywoodiin oppimaan englantia ja näyttelemistä ohjaaja Gregory Ratoffin opastuksella. Hän solmi sopimuksen Columbia Picturesin kanssa ja teki ensimmäisen englanninkielisen roolinsa elokuvassa "Rakkauden unelma" vuonna 1960. Capucine teki vielä kuusi suurta elokuvaa ennen muuttoaan Sveitsiin. Hän jatkoi elokuvien tekoa Euroopassa.


title: Capucine

text: Capucine tapasi näyttelijä William Holdenin 60-luvun keskivaiheilla. Kumpikin oli pääosassa elokuvissa "Leijona" (1962) ja "7. aamunkoitto" (1964). Vaikka Holden oli naimisissa näyttelijätär Brenda Marshallin kanssa, hän ja Capucine aloittivat suhteen, joka kesti kaksi vuotta. He pysyivät ystävinä Holdenin kuolemaan asti vuonna 1981.


title: Capucine

text: Capucine kärsi kaksisuuntaisesta mielialahäiriöstä koko elämänsä ja yritti itsemurhaa useita kertoja. Vuonna 1990 hän hyppäsi kuolemaansa kahdeksankerroksisesta talosta 62-vuotiaana Lausannessa, Sveitsissä.


title: Norika Fujiwara

text: Norika Fujiwara (s. 28. kesäkuuta 1971 Japani) on japanilainen näyttelijä, valokuvamalli ja Miss Japani vuodelta 1992. Hän on esiintynyt televisiossa aktiivisesti vuodesta 1995.


title: Sendenhorst

text: Sendenhorst on kaupunki Nordrhein-Westfalenin osavaltiossa, läntisessä Saksassa. Se kuuluu Münsterin hallintopiiriin ja Warendorfin piirikuntaan. Kaupunki sijaitsee noin 15 kilometriä kaakkoon Münsterin kaupungista.


title: Sendenhorst

text: Sendenhorstin kaupunki koostuu Sendenhorstin ja Alberslohin alueista. Kaupungille nimen antanut Sendenhorst sai kaupunginoikeudet vuonna 1315. Emsin sivujoen Wersen varrella sijaitseva Albersloh liitettiin kuntauudistuksen yhteydessä vuonna 1975 osaksi Sendenhorstin kaupunkia.


title: Sendenhorst

text: Sendenhorstin naapurikuntiin ja -kaupunkeihin lukeutuvat Münster, Everswinkel, Warendorf, Ennigerloh, Ahlen ja Drensteinfurt.


title: Ennigerloh

text: Ennigerloh on kaupunki Nordrhein-Westfalenin osavaltiossa, läntisessä Saksassa. Se kuuluu Münsterin hallintopiiriin ja Warendorfin piirikuntaan. Kaupungissa asuu noin 19 600 ihmistä ja sen naapurikuntiin ja -kaupunkeihin lukeutuvat Warendorf, Beelen, Oelde, Beckum, Ahlen ja Sendenhorst.


title: Ennigerloh

text: Ennigerloh on jaettu kolmeen osaan, Ennigeriin, Westkircheniin ja Ostenfeldeen. Ennigerlohin kunta muodostettiin 1. tammikuuta vuonna 1975. Kaupunki siitä tuli 9. marraskuuta vuonna 1976.


title: Ennigerloh

text: Varhaisin tunnettu kiistaton maininta Ennigeristä on peräisin vuodelta 1226. Ostenfeldestä varhaisin maininta on puolestaan peräisin jo 1100-luvulta.


title: Benny Golson

text: Benny Golson (s. 25. tammikuuta 1929) on yhdysvaltalainen bebop- ja hard bop -tyylinen tenorisaksofonisti, jazzsäveltäjä ja -sovittaja.


title: Benny Golson

text: Jo high schoolia käydessään Pennsylvanian Philadelphiassa Golson soitti jazzia monien muiden lupaavien nuorten muusikoiden kanssa, kuten John Coltranen, Red Garlandin, Jimmy ja Percy Heathin, Philly Joe Jonesin ja Red Rodneyn. Valmistuttuaan Howard Universitystä Golson liittyi Bull Moose Jacksonin rhythm and blues -yhtyeeseen. Siinä soitti pianisti Tadd Dameron, jolla Golsonin mukaan oli suuri vaikutus hänen sävellystyyliinsä. Vuosina 1953–1959 Golson soitti Dameronin yhtyeessä, ja sen jälkeen Lionel Hamptonin, Johnny Hodgesin, Earl Bosticin, Dizzy Gillespien ja Art Blakeyn yhtyeissä. Viimeksi mainitun kanssa hän levytti jazzklassikon "Moanin’" vuonna 1958.


title: Benny Golson

text: Kun Golson oli Lionel Hamptonin keikalla Harlemin Apollo-teatterissa 1956, hän sai tietää Clifford Brownin kuolemasta. Brown oli soittanut myös Hamptonin yhtyeessä, ja uutisesta liikuttunut Golson sävelsi hänen muistokseen jazzstandardiksi muodostuneen balladin ”I Remember Clifford”. Hänen muita tunnettuja kappaleitaan ovat ”Stablemates”, ”Killer Joe”, ”Whisper Not”, ”Along Came Betty” ja ”Are You Real?”.


title: Benny Golson

text: Vuosina 1959–1962 Golson johti The Jazztet -yhtyettä yhdessä Art Farmerin kanssa. Sitten Golson jätti jazzareenat ja keskittyi 12 vuodeksi studio- ja orkesterityöhön. Hän sävelsi musiikkia televisiosarjoihin "Ironside", "Vaarallinen tehtävä" ja "M*A*S*H". 1970-luvun puolivälissä Golson palasi jazzmusiikin ja levytysten pariin ja kokosi uudelleen Jazztet-yhtyeen 1982.


title: Benny Golson

text: Vuonna 1995 Golsonille myönnettiin Yhdysvaltain liittovaltion NEA Jazz Masters -palkinto sekä vuonna 2007 Mellon Living Legend Legacy -palkinto ja Pittsburghin yliopiston International Academy of Jazz -elämäntyöpalkinto. Marraskuussa 2009 Benny Golson nimitettiin saman yliopiston Jazz Hall of Famen jäseneksi. Golsonin entinen oppilaitos Howard University perusti hänen kunniakseen Benny Golson Jazz Master Award -palkinnon, joka jaettiin ensi kerran vuonna 1996.


title: Benny Golson

text:
Golson teki cameo-esiintymisen elokuvassa "Terminaali" (2004). Hän esiintyy edelleen säännöllisesti.Art Blakeyn kanssa
Dizzy Gillespien kanssa
Arkadia Jazz All Starsin kanssa


title: Warendorfin piirikunta

text: Warendorfin piirikunta () on piirikunta Nordrhein-Westfalenin osavaltion pohjoisosassa Saksassa. Se kuuluu Münsterin hallintopiiriin ja sen hallintokaupunki on Warendorf.


title: Warendorfin piirikunta

text: Piirikunnan pinta-ala on 1 316,8 neliökilometriä ja asukasluku 273 477 (2011).


title: Gail Patrick

text: Gail Patrick (alk. Margaret LaVelle Fitzpatrick, 20. kesäkuuta 1911 – 6. heinäkuuta 1980) oli yhdysvaltalainen näyttelijä. Hän oli mukana 62 elokuvassa vuosien 1932 ja 1948 välisenä aikana,


title: Gail Patrick

text: Hän kuoli syöpään 69 vuoden ikäisenä Los Angelesissa.


title: Claude Goretta

text: Claude Goretta (s. 23. kesäkuuta 1929) on sveitsiläinen elokuvaohjaaja ja -käsikirjoittaja sekä televisiotuottaja. Hänen tunnetuin työnsä on vuoden 1977 draamaelokuva "Pitsinnyplääjä", jonka pääosaa esittää nuori Isabelle Huppert.


title: Claude Goretta

text: Goretta syntyi Genevessä ja opiskeli jonkin aikaa oikeustiedettä Geneven yliopistossa. Hän muutti yhdessä toisen tulevan ohjaajan Alain Tannerin kanssa 1950-luvun puolivälissä Lontooseen, jossa työskenteli British Film Institutessa. Palattuaan takaisin Sveitsiin Goretta työskenteli televisio-ohjaajana, kunnes vuonna 1968 perusti tuotantoyhtiön nimeltä Groupe de 5 yhdessä Alain Tannerin, Jean-Louis Royn, Claude Soutterin ja Yves Yersinin kanssa.


title: Claude Goretta

text: "Pitsinnyplääjän" lisäksi Gorettan Suomessa nähtyjä elokuvia ovat "Kutsut" (1973), "Rakkaani ryöstää pankkeja" (1974), "Pikkukaupungin tyttö" (1981) ja "Täällä kuoli Mario Ricci" (1983). 1990-luvulla Goretta saavutti mainetta ohjaamalla Maigret-rikostarinoita. Vuonna 1995 hän ohjasi televisiolle draamasarjan "Belgian suru" Hugo Clausin samannimisen romaanin pohjalta.


title: Claude Goretta

text: Goretta on ollut ehdolla Berliinin Kultaisen karhun (1981), kolmen Cannesin Kultaisen palmun (1973, 1977, 1983) ja César-palkinnon saajaksi (1978). Vuonna 1973 hän voitti Cannesissa tuomariston palkinnon.


title: Patricia Hitchcock

text: Patricia Hitchcock (s. 7. heinäkuuta 1928) on Alma Revillen ja Alfred Hitchcockin tytär. Patricia oli Alfredin ja Alman ainoa lapsi. Isänsä lailla hänestä tuli ohjaaja, ja hän oli myös näyttelijä.


title: Patricia Hitchcock

text: Pienenä lapsena Patricia halusi näyttelijäksi ja 1940-luvulla hän näytteli Broadway-produktioissa "Solitaire" (1942) ja "Violet" (1944). Hän valmistui Marymount High Schoolista Los Angelesista vuonna 1947.


title: Patricia Hitchcock

text: Isänsä maineikkaimpiin kuuluvassa elokuvassa "Psyko" (1960) hänellä on pieni rooli.